
	晉葛洪撰。是書據洪自序，蓋於《抱樸子·內篇》既成之後，因其弟子滕升問仙人有無而作。所錄凡八十四人。序稱秦大夫阮倉所記凡數百人，劉向所撰又七十一人。今復抄集古之仙者見於仙經服食方百家之書，先師所說，耆儒所論，以為十卷。又稱劉向所述，殊甚簡略，而自謂此傳有愈於向。今考其書，惟容成公、彭祖二條與《列仙傳》重出，餘皆補向所未載。其中如黃帝之見廣成子，盧敖之遇若士，皆莊周之寓言，不過鴻鴻雲將之類，未嘗實有其人。淮南王劉安謀反自殺，李少君病死，具載《史記》、《漢書》，亦實無登仙之事，洪一㮣登載，未免附會。至謂許由、巢父服箕山石流黃丹，今在中嶽中山，若二人晉時尚存，洪目睹而記之者，尤為虛誕。然後《漢書·方術傳》載壺公、薊子訓、劉根、左慈、甘始、封君達諸人，已多與此書相符。疑其亦據舊文，不盡偽撰，又流傳既久，遂為故實。歷代詞人，轉相沿用，固不必一一核其真偽也。諸家著錄皆作十卷，與今本合，惟《隋書·經籍志》稱為葛洪《列仙傳》，其名獨異。考新、舊《唐書》並作葛洪《神仙傳》，知今本《隋志》殆承上《列仙傳》贊之文，偶然誤刊，非書有二名也。此本為毛晉所刊。考裴松之《蜀志·先主傳》注，引李意期一條，《吳志·士燮傳》注引董奉一條，《吳範劉惇趙達傳》注引介象一條，並稱葛洪所記，近為惑眾，其書文頗行世，故撮舉數事，載之篇末。是徵引此書，以《三國志》注為最古。然悉與此本相合，知為原帙。《漢魏叢書》別載一本，其文大略相同，而所載凡九十二人。核其篇第，蓋從《太平廣記》所引鈔合而成。《廣記》標題，間有舛誤，亦有與他書復見，即不引《神仙傳》者，故其本頗有訛漏。即如盧敖若士一條，李善註《文選》江淹《別賦》鮑照升天行，凡兩引之，俱稱葛洪《神仙傳》，與此本合。因《太平廣記》未引此條，《漢魏叢書》本遂不載之，足以證其非完本矣。	[image: 姊妹计划]姊妹计划: 百科·大典·数据项


	[image: 维基百科] 参阅维基百科中的：仙






神仙傳 (四庫全書本)


序

洪著內篇，論神仙之事，凡二十卷。弟子滕升問曰：“先生曰神仙可得不死，可學古之神仙者，豈有其人乎？”答曰：“昔秦大夫阮倉，所記有數百人，劉向所鉆撰，又七十一人。蓋神仙幽隱，與世異流，世之所聞者，尤千不及一者也。故寧子入火而淩煙，馬皇見迎以獲龍，方回咀嚼以雲母，赤將茹葩以隨風，涓子餌水以著經，嘯父烈火以無窮，務光遊淵以脯薤，仇生卻老以食松，邛疏服石以鍊形，琴高乘鯉於碭中，桂父改色以龜腦，女丸七十以增容，陵陽吞無脂以登高，商丘咀菖蒲以不終，雨師煉五色以厲夫，子光轡虬雷於玄塗，周晉跨素禽於緱氏，軒轅控飛龍於鼎湖，葛由策木羊於綏山，陸通匝遐紀於黃廬，蕭史乘鳳而輕舉，東方飄衣於京都，犢子靈化以淪神，主柱飛行於丹砂，阮丘長存於睢嶺，英氏乘魚以登遐，脩羊陷石於西嶽，馬丹回風以電徂，鹿翁陟險而流泉，園客蟬蛻於五華。余今復抄集古之仙者，見於仙經服食方及百家之書，先師所說，耆儒所論，以為十卷，以傳知真識遠之士，其系俗之徒思不經微者，亦不強以示之矣。則知劉向所述，殊甚簡要，美事不舉。此傳雖深妙奇異，不可盡載，尤存大體，竊謂有愈於向，多所遺棄也。”葛洪撰。

目錄

	卷一

	卷二

	卷三

	卷四

	卷五

	卷六

	卷七

	卷八

	卷九

	卷十




[image: ]

廣成子


廣成子者，古之仙人也。居崆峒山石室之中。黃帝聞而造焉，曰：“敢問至道之要。”廣成子曰：“爾治天下，雲不待簇而飛，草木不待黃而落，奚足以語至道哉？”黃帝退而閑居三月，復往見之。廣成子方北首而臥，黃帝膝行而前，再拜，請問治身之道。廣成子蹶然而起曰：“至哉！子之問也，至道之精，窈窈冥冥，至道之極，昏昏默默，無視無聽，抱神以靜，形將自正；必靜必清，無勞爾形，無搖而精，乃可長生。慎內閉外，多知為敗。我守其一，以處其和。故千二百歲而形未嘗衰。得吾道者，上為皇；入吾道者，下為王。吾將去汝，適無何之鄉，入無窮之門，遊無極之野，與日月齊光，與天地為常，人其盡死，而我獨存焉。”


若士


若士者，古之神仙也。莫知其姓名。燕人盧敖，秦時遊於北海，經於太陰，入於玄關，至於蒙谷之山，而見若士焉。其為人也，深目而玄準，鳶肩而脩頸，豐上而殺下，欣欣然方迎風軒輊而舞。顧見盧敖，因遁逃於碑下，盧敖仰而視之，方踡龜殼而食蟹蛤。盧敖乃與之語曰：“惟以敖為背群離黨，窮觀六合之外，幼而好遊，長而不渝，周行四極。推此陰之為闕，今卒覩夫子於此，殆可與敖為友乎？”若士儼然而笑曰：“嘻，子中州之民，不宜遠而至此，猶光乎日月，而載乎列星，比夫不名之地猶突奧也。我昔南遊乎洞濔之野，北息乎沉默之鄉，西窮乎窈冥之室，東貫乎澒洞之光。其下無地，其上無天。視焉無見，聽焉無聞。其外尤有潑潑之汜，其行一舉而千萬裏，吾尤未之能也。今子遊始至於此，乃雲窮觀，豈不陋哉？然子處矣，吾與汗漫於九垓之上，不可以久住。”乃舉臂竦身，遂入雲中。盧敖仰而視之，弗見，乃止，愴恨若有喪者也，曰：“吾比夫子也，尤鴻鵠之與壤蟲也。終日而行，不離咫尺，自以為遠，不亦謬也。悲哉。”


沈文泰


沈文泰者，九疑人也。得江眾神丹土符還年之道，服之有效，欲於昆侖安息二千余年，以傳李文淵曰：“土符不法服藥，行道無益也。”文淵遂授其秘要，後亦升天。今以竹根汁煮丹黃土，去三屍，出此二人也。


彭祖


彭祖者，姓錢，名鏗，帝顓頊之玄孫。至殷末世，年七百六十歲而不衰老。少好恬靜，不恤世務，不營名譽，不飾車服，唯以養生治身為事。殷王聞之，拜為大夫，常稱疾閑居，不與政事。善於補養導引之術，並服水桂、雲母粉、麋鹿角，常有少容，然其性沈重，終不自言有道，亦不作詭惑變化鬼怪之事，窈然無為，時乃遊行，人莫知所詣。伺侯之，竟不見也。有車馬而不常乘，或數百日或數十日不持資糧，還家則衣食與人無異。常閉氣內息，從平日至日中，乃危坐拭目，摩搦身體，舔唇咽唾，服氣數十，乃起行，言笑如故。其體中或有疲倦不安，便導引閉氣，以攻其患。心存其身，頭面九竅，五藏四肢，至於毛髮，皆令其存。覺其氣行體中，起於鼻口中，達十指末，尋即平和也。王自詣問訊，不告之。致遺珍玩，前後數萬，彭祖皆受之以恤貧賤，略無所留。又有采女者，亦少得道，知養形之方，年二百七十歲，視之年如十五六。王奉事之，於掖庭為立華屋紫閣，飾以金玉，乃令采女乘輕軿而往，問道於彭祖。采女再拜，請問延年益壽之法，彭祖曰：“欲舉行登天，上補仙宮者，當用金丹，此元君太一所服，白日升天也。然此道至大，非君王所為。其次當愛精養神，服餌至藥，可以長生，但不能役使鬼神、乘虛飛行耳，不知交接之道，雖服藥無益也。采女能養陰陽者也，陰陽之意可推而得，但不思之耳，何足枉問耶？仆遺腹而生，三歲失母，遇犬戎之亂，流離西域，百有余年，加以少怙，喪四十九妻，失五十四子，數遭憂患，和氣折傷，令肌膚不澤，榮衛焦枯，恐不得度世。所聞素又淺薄，不足宣傳。今大宛山中，有青精先生者，傳言千歲，色如童子，行步一日三百裏，能終歲不食，亦能一日九餐，真可問也。”采女曰：“敢問青精先生所謂何仙人也？”彭祖曰：“得道者耳，非仙人也。仙人者，或竦身入雲，無翅而飛；或駕龍乘雲，上造太堦；或化為鳥獸，浮遊青雲；或潛行江海，翺翔名山；或食元氣；或茹芝草；或出入人間則不可識；或隱其身草野之間，面生異骨，體有奇毛，戀好深僻，不交流俗，然有此等，雖有不亡之壽，皆去人情、離榮樂。有若雀之化蛤，雉之為蜃，失其本真，更守異器。今之愚心未之願也。人道當食甘旨，服輕麗，通陰陽，處官秩，耳目聰明，骨節堅強，顏色和澤，老而不衰，延年久視，長在世間，寒溫風濕不能傷，鬼神眾精莫敢犯，五兵百蟲不能近，憂喜毀譽不為累，乃可貴耳。人之受氣，雖不知方術，但養之得宜，當至百二十歲。不及此者，皆傷之也。小復曉道，可得二百四十歲，能加之，可至四百八十歲。盡其理者，可以不死，但不成仙人耳。養壽之道，但莫傷之而已。夫冬溫夏涼，不失四時之和，所以適身也。美色淑姿，幽閑娛樂，不致思欲之惑，所以通神也。車服威儀，知足無求，所以一其誌也。八音五色，以玩視聽，所以導心也。凡此皆以養壽，而不能斟酌之者，反以速患，古之至人，恐不才之子，為識事宜，流遁不還，故絕其源也。故有上士別床，中士異服。服藥千裹，不如獨臥。五色令人目盲，五味令人口爽，茍能節宣其宜適，抑揚其通塞，不減年筭，而得其益。凡此之類，譬猶水火，用之過當，反為害耳，人不知其經脈損傷，血氣不足，內理空疏，髓腦不實，體已先病，故為外物所犯，因風寒酒色以發之耳。若本充實，豈當病耶？凡遠思強記傷人，憂恚悲哀傷人，情樂過差傷人，忿怒不解傷人，汲汲所願傷人，戚戚所患傷人，寒暖失節傷人，陰陽不交傷人，所傷人者甚眾，而獨責於房室，不亦惑哉？男女相成，尤天地相生也，所以導養神氣，使人不失其和，天地得交接之道，故無終盡之限。人失交接之道，故有殘折之期，能避眾傷之事，得陰陽之術，則不死之道也。天地晝離而夜合，一歲三百六十交，而精氣和合者有四，故能生育萬物，不知窮極。人能則之，可以長存。次有服氣得其道，則邪氣不得入，治身之本要也。其余吐納導引之術，及念體中萬神，有含影守形之事，一千七百余條，及四時首向。責己謝過、臥起早晏之法，皆非真道，可以教初學者，以正其心耳。愛精養體，服氣錬形，萬神自守，其不然者，則榮衛枯瘁，萬神自逝，非思念所留者也。愚人為道，不務其本，而逐其末，告以至言，又不能信。見約要之書，謂之輕淺，而晝夕伏誦。觀夫太清北神中經之屬，以此疲勞，至死無益也，不亦悲哉？又人苦多事，又少能棄世獨住山居穴處者，以順道教之，終不能行，是非仁人之意也。但知房中之道、閉氣之術，節思慮，適飲食，則得道矣。吾先師初著九都節解韜形隱遁無為開明四極九室諸經，萬三千首，為以示始涉門庭者耳。”


采女具受諸要以教王，王試為之，有驗，欲秘之，乃令國中有傳彭祖道者，誅之，又欲害彭祖以絕之。彭祖知之，乃去，不知所在。其後七十余年，聞人於流沙之西見之。王能常行彭祖之道，得壽三百歲。力轉丁壯，如五十時。鄭女妖淫，王失其道耳殂。俗間相傳，言彭祖之道殺人者，由於王禁之故也。彭祖去殷時，年七百八十歲，非壽終也。


白石生


白石生者，中黃丈人弟子也。至彭祖之時，已年二千余歲矣。不肯修升仙之道，但取於不死而已，不失人間之樂，其所據行者，正以交接之道為主，而金液之藥為上也。初患家貧身賤，不能得藥，乃養豬牧羊十數年，約衣節用，致貨萬金，乃買藥服之，常煮白石為糧，因就白石山居，時人號曰白石生。亦時食脯飲酒，亦時食谷。日能行三四百裏，視之色如三十許人，性好朝拜存神，又好讀仙經及太素傳。彭祖問之：何以不服藥升天乎？答曰：“天上無復能樂於此間耶，但莫能使老死耳。天上多有至尊相奉事，更苦人間耳。”故時人號白石生為隱遁仙人，以其不汲汲於升天為仙官，而不求聞達故也。


黃山君


黃山君者，修彭祖之術，年數百歲，尤有少容，亦治地仙，不能飛升，彭祖既去，乃追論其言，為彭祖經，得彭祖經者，便為木中之松栢也。


鳳綱


鳳綱者，漁陽人也。常採百草花以水漬泥封之，自正月始，盡九月末止，埋之百日，煎丸之。卒死者以此藥內口中，皆立生。綱長服此藥，得壽數百歲不老。後入地肺山中仙去。


皇初平


皇初平者，但谿人也。年十五而使牧羊，有道士見其良謹，使將至金華山石室中，四十余年，忽然，不復念家。其兄初起，入山索初平，歷年不能得見。後在市中，有道士善卜，乃問之曰：“吾有弟名初平，因令牧羊失之，今四十余年，不知生死所在，願道君為占之。”道士曰：“金華山中有一牧羊兒，姓皇名初平，是卿弟非耶？”初起聞之，驚喜，即隨道士去尋求，果得相見，兄弟悲喜。因問弟曰：“羊皆何在？”初平曰：“羊近在山東。”初起往視，了不見羊，但見白石無數，還謂初平曰：“山東無羊也。”初平曰：“羊在耳，但兄自不見之。”初平便乃俱往看之。乃叱曰：“羊起！”於是白石皆變為羊，數萬頭。初起曰：“弟獨得神通如此，吾可學否？”初平曰：“唯好道，便得耳。”初起便棄妻子，留就初平。共服松脂茯苓，至五千日，能坐在立亡，行於日中無影，而有童子之色。後乃俱還鄉裏，諸親死亡略盡，乃復還去，臨去以方授南伯逢，易姓為赤初平，改字為赤松子。初起改字為魯班。其後傳服此藥而得仙者，數十人焉。


呂恭


呂恭字文敬，少好服食。將一奴一婢於太行山中采藥，忽有三人在谷中，因問恭曰：“子好長生乎？而乃勤苦艱險如是耶！”恭曰：“實好長生，而不遇良方，故采服此物，冀有微益也。”一人曰：“我姓呂，字文起。”一人曰：“我姓孫，字文陽。”一人曰：“我姓李，字文上。皆太清太和府仙人也，時來采藥，當以成授新學者，公既與吾同姓，又字得吾半，是公命當應長生也。若能隨我采藥，語公不死之方。”恭即拜曰：“有幸得遇神人，但恐闇塞多罪，不足教授，若見采救，是更生之願也。”即隨仙人去。二日，乃教授秘方一通，因遣恭還曰：“可歸省鄉裏。”恭即拜辭，仙人語恭曰：“公來雖二日，今人間已二百年。”恭歸到家，但見空野，無復子孫，乃見鄉裏數世後人趙光輔，遂問呂恭家何在，人轉怪之曰：“君自何來？乃問此久遠之人，吾聞先世傳有呂恭，將一奴一婢入山采藥，不復歸還，以為虎狼所傷耳，經今已二百余年，君何問乎？呂恭有後世孫呂習者，在城東北十裏作道士，人多奉事之，推求易得耳。”恭承輔言，往到習家，叩門而呼之。奴出問曰：“公何來？”恭曰：“此是吾家也。我昔采藥，隨仙人去，至今二百余年，今復歸矣。”習舉家驚喜，徒跣而出，拜曰：“仙人來歸。”流涕不能自勝。居久之，乃以神方授習而去。時習已年八十，服之，轉轉還少，至二百歲，乃入山去。其子孫世世服此藥，無復老死，皆得仙也。


沈建


沈建者，丹陽人也。世為長史，而建獨好道，不肯仕宦。學道導引服食之術，遠年卻老之法，又能治病，病無輕重，遇建則差，舉事之者千余家。一日，建當遠行，留寄一奴一婢，並驢一頭，羊十口，各與藥一丸，語主人曰：“但累舍居，不煩主人飲食也。”便決去，主人怪之曰：“此君所寄口有十三，不留寸資，當若之何？”建去之後，主人飲啖奴婢，奴婢聞食皆吐逆；以草與驢羊，驢羊皆避而不食，便欲觝人。主人乃驚。後百余日，奴婢面體光澤，轉勝於初時，驢羊悉肥如飼。建去三年乃還。又各以一丸藥與奴婢驢羊，乃卻飲食如故。建遂斷谷，不食，能輕舉，飛行往還，如此三百余年，乃絕跡，不知所之也。


華子期


華子期者，淮南人也。師祿裏先生，受隱仙靈寶方。一曰伊洛飛龜秩，二曰伯禹正機，三曰平衡方。按合服之，日以還少，一日能行五百裏，力舉千斤，一歲十二易其行。後乃仙去。


樂子長


樂子長者，齊人也。少好道，因到霍林山，遇仙人，授以服巨勝赤松散方，仙人告之曰：“蛇服此藥，化為龍，人服此藥，老成童。又能升雲上下，改人形容，崇氣益精，起死養生。子能行之，可以度世，子長服之，年一百八十歲，色如少女。”妻子九人，皆服其藥，老者返少，小者不老。乃入海，登勞盛山而仙去也。


衛叔卿


衛叔卿者，中山人也。服雲母得仙。漢元鳳二年八月壬辰，武帝閑居殿上，忽有一人，乘浮雲駕白鹿集於殿前，武帝驚問之為誰。曰：“我中山衛叔卿也。”帝曰：“中山非我臣乎？”叔卿不應，即失所在。帝甚悔恨，即使使者梁伯之往中山推求，遂得叔卿子，名度世，即將還見。帝問焉，度世答曰：“臣父少好仙道，服藥治身八十余年，體轉少壯，一旦委臣去，言當入華山耳。今四十余年，未嘗還也。”帝即遣梁伯之與度世往華山覓之。度世與梁伯之俱上山，輒雨積數日。度世乃曰：“吾父豈不欲吾與人俱往乎？”更齋戒獨上，望見其父與數人於石上嬉戲，度世既到，見父上有紫雲覆廕郁郁，白玉為床，有數仙童執幢節立其後。度世望而再拜。叔卿問曰：“汝來何為？”度世具說天子悔恨，不得與父共語，故遣使者與度世共來。叔卿曰：“吾前為太上所遣，欲戒帝以災厄之期，及救危厄之法，國祚可延，而帝強梁自貴，不識道真，反欲臣我，不足告語，是以棄去。今當與中黃太一共定天元九五之紀，吾不得復往也。”度世因曰：“向與父博者為誰？”叔卿曰：“洪崖先生、許由、巢父、王子晉、薛容也。今世向大亂，天下無聊，後數百年間，土滅金亡，天君來出，乃在壬辰耳。我有仙方，在家西北柱下，歸取，按之合藥服餌，令人長生不死，能乘雲而行，道成來就吾於此，不須復為漢臣也。”度世拜辭而歸，掘得玉函，封以飛仙之香，取而按之餌服，乃五色雲母，並以教梁伯之，遂俱仙去，不以告武帝也。


魏伯陽


魏伯陽者，吳人也。本高門之子，而性好道術，不肯仕宦，閑居養性，時人莫知之。後與弟子三人入山作神丹，丹成，弟子心不盡，乃試之曰：“此丹今雖成，當先試之。今試飴犬，犬即飛者，可服之，若犬死者，則不可服也。”伯陽入山，特將一白犬自隨。又有毒丹，轉數未足，合和未至，服之暫死。故伯陽便以毒丹與白犬，食之即死。伯陽乃問弟子曰：“作丹惟恐不成，丹即成，而犬食之即死，恐未合神明之意，服之恐復如犬，為之奈何？”弟子曰：“先生當服之否？”伯陽曰：“吾背違世俗，委家入山，不得仙道，亦不復歸，死之與生，吾當服之耳。”伯陽乃服丹，丹入口即死。弟子顧相謂曰：“作丹欲長生，而服之即死，當奈何？”獨有一弟子曰：“吾師非凡人也，服丹而死，將無有意耶？”亦乃服丹，即復死。余二弟子乃相謂曰：“所以作丹者，欲求長生，今服即死，焉用此為？若不服此，自可數十年在世間活也。”遂不服，乃共出山，欲為伯陽及死弟子求市棺木。二人去後，伯陽即起，將所服丹內死弟子及白犬口中，皆起。弟子姓虞。皆仙去。因逢人入山伐木，乃作書與鄉裏，寄謝二弟子。弟子方乃懊恨。伯陽作參同契，五行相類，凡三卷，其說似解周易，其實假借爻象，以論作丹之意，而儒者不知神仙之事，反作陰陽註之，殊失大旨也。


沈羲


沈羲者，吳郡人也。學道於蜀中，但能消災治病，救濟百姓，而不知服食藥物。功德感於天，天神識之。羲與妻賈氏共載，詣子婦卓孔寧家，道次忽逢白鹿車一乘、青龍車一乘、白虎車一乘，從數十騎，皆是朱衣仗節，方飾帶劍，輝赫滿道。問羲曰：“君見沈道士乎？”羲愕然曰：“不知何人耶？”又曰：“沈羲。”答曰：“是某也，何為問之？”騎吏曰：“羲有功於民，心不忘道，從少已來，履行無過，壽命不長，算祿將盡，黃老湣之。今遣仙官來下迎之，侍郎薄延者，白鹿車是也，度世君司馬生者，青龍車是也，送迎使者徐福者，白虎車是也。”須臾，忽有三仙人在前，羽衣持節，以白玉版青玉介丹玉字授與羲，羲跪受，未能讀。雲拜羲為碧落侍郎，主吳越生死之籍，遂載羲升天。時道間鋤耘人皆共見之，不知何等。須臾，大霧，霧解失其所在，但見羲所乘車牛入田食苗，或有識是羲牛者，以語其家弟子，數百人恐是邪魅將羲藏於山谷間，乃分布於百里之內求之，不得。


而後四百餘年，忽來還鄉，推求得其數世孫，名懷喜。懷喜告曰：“聞先人相傳，說家祖有仙人，今仙人果歸也。”留數十日，羲因話初上天時，不得見天尊，但見老君東向坐，有左右勑，羲不得謝，但默坐而已。見宮殿郁郁，有如雲氣，五色玄黃，不可名字。侍者數百人，多女子及少男，庭中有珠玉之樹，蒙茸叢生，龍虎辟邪，遊戲其間，但聞瑯瑯有如銅鐵之聲，不知何物。四壁熠熠，有符書著之。老君形體略高一丈，披髮垂衣，頂項有光。須臾數髮，有玉女持金盤玉杯，盛藥賜羲曰：“此是神丹，服之者不死矣。”妻各得一刀圭，告言飲畢而謝之。服藥後，賜棗二枚，大如雞子，脯五寸，遣羲去曰：“汝還人間，救治百姓之疾病者，君欲來上天，書此符，懸於竿杪，吾當迎汝。”乃以一符及仙方一首賜羲，羲奄忽如睡，已在地上。後人多得其方術者也。


陳世安


陳世安者，京兆人也。為灌叔平客，稟性慈仁。行見鳥獸，下道避之，不欲驚動；不踐生蟲，未嘗殺物。年三十，而叔平好道思神。忽有二仙人託為書生，從叔平行遊以觀視之，叔平不覺其是仙人也，久而轉懈怠。叔平在內方作美食，二仙人復來詣門，問世安曰：“叔平在否？”答曰：“在。”因入白叔平，叔平即欲出，其妻止之曰：“餓書生輩，復欲求腹飽耳，勿與食。”於是叔平使世安出，告言不在。二人曰：“汝向言在，今言不在，何也？大家勑我去耳！”二人益善之以實對，乃相謂曰：“叔平勤苦有年，今日值吾二人而反懈怠，是其不遇我，幾成而敗之。”乃問世安曰：“汝好遊戲耶？”答曰：“不好也。”又曰：“汝好道希仙耶？”答曰：“好道，然無緣知耳。”二人曰：“汝審好道，明日早會道北大樹下。”世安早往期處，到日西而不見二人，乃起將去，曰：“書生定欺我耳！”二人已在其耳邊呼之曰：“世安，汝來何晚耶？”答曰：“早旦來，但不見君耳。”二人曰：“我端坐在汝邊耳。”頻三期之，而世安輒早至，知期可教，乃以藥兩丸與之，誡曰：“歸家，勿復飲食，別止一處。”世安依誡，二人常往其處。叔平怪之，曰：“世安處空室，何得有人語？往輒不見，何也？”答曰：“我獨語耳。”叔平見世安不服食，但飲水，止息別位，疑非常人，自知失賢，乃嘆曰：“夫道尊德貴，不在乎年齒，父母生我，然非師則莫能使我長生也。先聞道者則為師矣。”乃自執弟子之禮，朝夕拜事世安，為之灑掃。世安道成，白日升天，臨去，遂以要道傳叔平，叔平後亦得仙也。


李八伯


李八伯者，蜀人也，莫知其名。歷世見之，時人計之，已年八百歲，因以號之。或隱山林，或在鄽市。知漢中唐公昉求道而不遇明師，欲教以至道，乃先往試之，為作傭客，公昉不知也。八伯驅使用意過於他人，公昉甚愛待之。後八伯乃偽作病，危困欲死，公昉為迎醫治合藥，費數十萬，不以為損，憂念之意形於顏色。八伯又轉作惡瘡，周身匝體，濃血臭惡，不可近視，人皆不忍近之。公昉為之流涕曰：“卿為吾家，勤苦累年，而得篤病，吾趣欲令卿得愈，無所悕惜，而尤不愈，當如卿何？”八伯曰：“吾瘡可愈，然須得人舔之。”公昉乃使三婢為舔之。八伯曰：“婢舔不能使愈，若得君舔之，乃當愈耳。”公昉即為舔之，八伯又言：“君舔之復不能使吾愈，得君婦為舔之，當愈也。”公昉乃使婦舔之。八伯曰：“瘡乃愈差，然須得三十斛美酒以浴之，乃都愈耳。”公昉即為具酒三十斛，著大器中，八伯乃起入酒中洗浴，瘡則盡愈，體如凝脂，亦無餘痕，乃告公昉曰：“吾使仙人，君有至心，故來相試，子定可教，今當相授度世之訣矣。”乃使公昉夫妻及舔瘡三婢，以浴餘酒自洗，即皆更少，顏色悅美。以丹經一卷授公昉，公昉入雲臺山中合丹，丹成便登仙去，今拔宅之處，在漢中也。


李阿


李阿者，蜀人也。蜀人傳世見之，不老如故。常乞於成都市，而所得隨復以拯貧窮者。夜去朝還，市人莫知其所宿也。或問往事，阿無所言。但占阿顏色，若顏色欣然，則事皆吉；若容貌慘戚，則事皆兇；若阿含笑者，則有大慶；微嘆者，則有深憂，如此之候，未曾不審也。有古強者，疑阿是異人，常親事之，試隨阿還所宿，乃在青城山中。強後復欲隨阿去，然身未知道，恐有虎狼，故持其父長刀以自衛。阿見之怒曰：“汝隨我行，何畏虎耶？”取強刀擊石折敗，強竊憂刀敗。至旦復出隨之，阿問曰：“汝愁刀敗耶？”強言：“實恐父怒。”阿即取刀，以左右手擊地，刀復如故，以還強。強逐阿還成都，未至，道次逢奔車，阿以腳置車下，轢其腳脛皆折，阿即死。強驚視之，須臾阿起，以手抑按，腳復如故。強年十八，見阿色如五十許人，至強八十餘，而阿猶如故。後語人云：“被昆侖山名，當去。”遂不復還耳。


王遠


王遠，字方平，東海人也。舉孝廉，除郎中，稍加至中散大夫，博學五經，尤明天文圖識河洛之要，逆知天下盛衰之期，九州吉兇，觀諸掌握。後棄官入山修道，道成，漢孝桓帝聞之，連徵不出，使郡牧逼載，以詣京師，遠低頭閉口，不肯答詔。乃題宮門扇板四百餘字，皆說方來之事，帝惡之，使人削之，外字始去，內字復見，字墨皆徹入板裏。方平無復子孫，鄉裏人累世相傳共事之。同郡故太尉公陳耽，為方平架道室，旦夕朝拜之，但乞福消災，不從學道。方平在耽家四十餘年，耽家無疾病死喪，奴婢皆然，六畜繁息，田蠶萬倍，仕宦高遷。後語耽云：“吾期運將盡，當去，不得復停，明日日中，當發也。”至時，方平死，耽知其化去，不敢下著地，但悲涕嘆息曰：“先生舍我去耶，我將何如？”具棺器，燒香，就床上衣裝之，至三日三夜，忽失其屍，衣帶不解，如蛇蛻耳。方平去後百餘日，耽亦死。或謂耽得方平之道化去，或謂方平知耽將終，委之而去也。


其後，方平欲東之括蒼山，過吳，往胥門蔡經家。經者，小民也，骨相當仙，方平知之，故往其家。遂語經曰：“汝生命應得度世，故欲取汝以補仙官，然汝少不知道，今氣少肉多，不得上升，當為屍解耳。屍解一劇須臾，如從狗竇中過耳。”告以要言，乃委經去後，經忽身體發熱如火，欲得水灌，舉家汲水以灌之，如沃焦石，似此三日中，消耗骨立，乃入室以被自覆，忽然失其所在。視其被中，惟有皮頭足具，如今蟬蛻也。去十餘年，忽然還家，去時已老，還更少壯，頭髮還黑。語其家云：“七月七日，王君當來過，到其日，可所作數百斛飲食，以供從官。”乃去。到期日，其家假借盆甕作飲食數百斛，羅列覆置庭中，其日方平果來，未至經家，則聞金鼓簫管人馬之聲，比近，皆驚，不知何所在。及至經家，舉家皆見方平，著遠遊冠，朱服虎頭鞶裳，五色綬帶劍，少鬚，黃色，長短中型人也。乘羽車，駕五龍，龍各異色，麾節幡旗，前後導從，威儀奕奕如大將軍也。有十二玉壺，皆以臘蜜封其口，鼓吹皆乘麟，從天上下，懸集，不從道行也。既至，從官皆隱，不知所在，惟見方平坐耳。須臾，引見經父母兄弟，因遣人召麻姑相問，亦莫知麻姑是何神也。言方平敬報，久不在民間，今集在此，想姑能暫來語否？有頃，信還，但聞其語，不見所使人也。答言：“麻姑再拜，比不相見。忽已五百餘年，尊卑有序，脩敬無階思念，煩信承來，在彼登當傾倒，而先被記當案行蓬萊，今便暫住，如是當還，還便親覲。願未即去，如此兩時間。”麻姑來，來時亦先聞人馬之聲，既至，從官當半於方平也。麻姑至，蔡經亦舉家見之。是好女子，年十八九許，於頂中作髻，餘髮散垂至腰，其衣有文章而非錦綺，光彩耀日，不可名字，皆世所無有也。入拜方平，方平為之起立。坐定，召進行廚，皆金玉杯盤無限也，餚膳多是諸花果，而香氣達於內外，擘脯而行之松栢炙，雲是麟脯也。麻姑自說：“接待以來，已見東海三為桑田，向到蓬萊，水又淺於往昔，會時略半也，豈將復還為陵陸乎。”方平笑曰：“聖人皆言，海中行復揚塵也。”麻姑欲見蔡經母及婦侄，時經弟婦新產數十日，麻姑望見，乃知之曰：“噫，且止，勿前。”即求少許米至，得米，便以撒地，謂以米祛其穢也，視米皆成真珠。方平笑曰：“姑故少年也，吾老矣，不喜復作此曹輩狡獪變化也。”方平語經家人曰：“吾欲賜汝輩酒，此酒乃出天廚，其味醇釀，非俗人所宜飲，飲之或能爛腸，今當以水和之，汝輩勿怪也。”乃以一升酒合水一斗，攪之，以賜經家人，人飲一升許，皆醉。良久，酒盡，方平語左右曰：“不足復還取也。”以千錢與餘杭姥，相聞求其酤酒。須臾信還，得一油囊，酒五十斗許，信傳餘杭姥答言，恐地上酒不中尊者飲耳。又麻姑手爪不如人爪形，蔡經心中私言，若背大癢時，得此爪以爬背，當佳也。方平已知經心中所言，即使人牽經鞭之，曰：“麻姑，神人也，汝何忽謂其爪可以爬背耶？”便見鞭著經背，亦不見有人持鞭者。方平告經曰：“吾鞭不可妄得也。”


經比舍有姓陳，失其名字，嘗罷尉。聞經家有神人，乃詣門叩頭乞拜見，於是方平引前與語，此人邊乞得驅使，比於蔡經。方平曰：“君且起，可向日立。”方平從後視之曰：“噫，君心不正，影不端，終不可教以仙道，當授君地上主者之職。”臨去以一符並一傳著小箱中，以與陳尉，告言：“此不能令君度世，止能令君竟本壽，壽自出百歲也，可以消災治病，病者命未終，及無罪犯者，以符到其家，便愈矣。若有邪鬼血食作禍者，帶此傳以來社吏，當收送其鬼。君心中亦當知其輕重，臨時以意治之。”陳尉以此符治病，有效事之者數百家，陳尉壽一百一十一歲而死，死後，其子孫行其符，不復效矣。


方平去後，經家所作飲食數百斛，在庭中者悉盡，亦不見人飲食之也。經父母私問經曰：“王君是何神人？復居何處？”經答曰：“常治昆侖山，往來羅浮山括蒼山，此三山上，皆有宮殿，宮殿一如王宮，王君常任天曹事，悉關王君，王君出時，或不盡將百官，惟乘一黃麟，將士數十人侍，每行，常見山林在下，去地當數百丈，所到，山海之神皆來奉迎拜謁，或有千道者。”


後數年，經復暫歸家，方平有書與陳尉，真書廓落大而不工。先是無人知方平名遠者，起此，乃因陳尉書知之。其家於今，世世存錄王君手書及其符傳於小箱中，秘之也。


伯山甫


伯山甫者，雍州人也。在華山中精思服餌，時時歸鄉裏省親，如此二百餘年不老。每入人家，即知人家先世已來善惡功過，有如臨見，又知未來吉兇，言無不效。見其外生女年老多病，將藥與之，女服藥時年七十，稍稍還少，色如桃花。漢遣使者經見西河城東有一女子笞一老翁，其老翁頭髮皓白，長跪而受杖，使者怪而問之，女子曰：“此是妾兒，昔妾舅氏伯山甫，以神方教妾，妾教使服之，不肯，而至今日衰老，不及於妾，妾恚怒，故與之杖耳。”使者問女及兒今各年幾，女子答云：“妾年二百三十歲，兒今年七十。”此女後入華山，得仙而去。


墨子


墨子者，名翟，宋人也。仕宋為大夫，外治經典，內修道術，著書十篇，號為墨子，世所學之者，與儒家分塗。務尚儉約，頗毀孔子，尤善戰守之功。公輸班為楚將，作雲梯之械，將以攻宋，墨子聞之，，徒行詣楚，足乃壞，裂裳以裹之，七日七夜到楚，見公輸班，說之曰：“子為雲梯，將以攻宋，宋何罪之有耶？楚余於地而不足於民，殺所不足而爭所有余，不可謂智；宋無罪而攻之，不可謂仁；知而不爭，不可謂忠；爭而不得，不可謂強。”公輸班曰：“吾不可以言於王矣！”墨子曰：“子令見我於王。”公輸班曰：“諾。”墨子見王曰：“今有人舍其文軒，鄰有弊舉，而欲竊之，舍其錦繡，鄰有短褐，而欲竊之，舍其梁肉，鄰有糟糠，而欲竊之，此謂何若人也？”楚王曰：“若然者，必有狂疾。”翟曰：“楚有雲夢，麋鹿滿之，江漢魚鱉，為天下富。宋無雉兔井鮒，此猶梁肉之與糟糠也；楚有柟梓松橡，宋無數尺之木，此猶錦繡之與短褐也。臣聞大王吏議攻宋，與此同也。”王曰：“善哉。然公輸班已為雲梯，謂必取宋。”於是見公輸班攻宋。墨子解帶為城，以襆為械，公輸班乃設攻城之機，九變。而墨子九拒之。公輸班之攻城械盡，而墨子之守有余。公輸班屈曰：“吾知所以攻子矣，吾不言。”墨子曰：“吾知子所以攻我，吾不言矣。”楚王問其故，墨子曰：“公輸班之意，不過欲殺臣，謂宋莫能守耳！然臣弟子禽滑釐等三百人，早已操臣守禦之器，在宋城之上，而待楚寇至矣！雖殺臣不能絕也。”楚乃止，不復攻宋焉。


墨子年八十有二，乃嘆曰：“世事已可矣，榮位非可長保，將委流俗以從赤松遊矣。”乃謝遣門人，入山精思至道。想像神仙。於是，夜常聞左右山間有誦書聲者。墨子臥後。又有人來，以衣覆之，墨子乃飼之。忽有一人，乃起問之曰：“君豈山嶽之靈氣乎？將度世之神仙乎？願且少留。誨以道教。”神人曰：“子有至德好道。故來相候，子欲何求？”墨子曰：“願得長生，與天地同畢耳。”於是神人授以素書朱英丸方，道靈教戒五行變化，凡二十五卷，告墨子曰：“子既有仙分，緣又聰明，得此便成，不必須師也。”墨子拜受。合作，遂得其效，乃撰集其要，以為五行記五卷，乃得地仙，隱居以避戰國。至漢武帝時，遂遣使者楊遼，束帛加璧，以聘墨子，墨子不出。視其顏色，常如五六十歲人，周遊五嶽，不止一處也。


劉政


劉政者，沛國人也。高才博物，學無不覽，深維居世榮貴須臾不如學道，可得長生，乃絕進取之路，求養性之術，勤尋異聞，不遠千里。茍有勝己，雖奴客，必師事之。後治墨子五行記，兼服朱英丸，年百八十余歲也，如童子。好為變化隱形，又能以一人作百人，百人作千人，千人作萬人，又能隱三軍之眾，使人化成一叢林木，亦能使成鳥獸。試取他人器物，以置其眾處，人不覺之；又能種五果之木，便華實可食，生致行廚，供數百人；又能吹氣為風，飛沙揚石，以手指屋宇山林壺器，便欲傾壞，更指之，則還如故；又能化作美女之形，及作木人；能一日之中，行數千里；噓水興雲，奮手起霧，聚壤成山，刺地成淵；能忽老忽少，乍大乍小，入水不濕，步行水上，召江海中魚鱉蛟龍龜鼉，即皆登岸。又口吐五色之氣，方廣十里，氣上連天。又能騰躍上下，去地數百丈。後不知所在。


孫博


孫博者，河東人也。有清才，能屬文，著書百許篇，誦經數十萬言。晚乃學道，治墨子之術，能使草木金石皆為火，光照耀數十里。亦能使身中成炎，口中吐火，指大樹生草即焦枯，若更指之，則復如故。亦能三軍之眾，各成一叢火；又有藏人亡奴在軍中者，自捕之不得，因就請，博語奴主曰：“吾為卿燒其營舍，奴必走出，卿但諦伺捉取之。”於是，博以一赤丸擲於軍中，須臾火起漲天，奴果走出而得之，博乃更以一青丸擲之火中，火勢即滅，屋舍百物，向已焦燃者，皆悉如故不損。博每作火，有所燒，他人雖以水灌之，終不可滅，須博自止之，乃止耳。行火水中，不但己身不沾，乃能兼使從者數百人皆不沾。又能將人於水上，敷席而坐，飲食作樂，使眾人舞於其上，不沒不濡，終日盡歡。其疾病者，就博自治，亦無所雲，為博直指之，言愈即愈。又山間石壁及地上盤石，博便入其中，初尚見背及兩耳出石間，良久都沒。又能吞刀劍數十枚，乃從壁中出入，如有孔穴也。又能引鏡為刀，屈刀為鏡，可積時不改，須博指之，刀復如故。後入林慮山中，合神丹而仙矣。


班孟


班孟者，不知何許人。或雲女子也。能飛行終日，又能坐空虛之中，與人言語；又能入地中，初時沒足，至腰及胃，漸漸但余冠幘，良久盡沒不見。又以指刻地，即成泉井，而可汲引。又吸人屋上瓦，瓦即飛入人家，人家有桑果數十株，皆聚之成積如山，如此十余日，吹之各還其本處如常。又能含墨舒紙，著前嚼墨，一噴之，皆成文字滿紙，各有意義。後服酒餌丹，年四百余歲，更少容。後入大治山中仙去也。


玉子


玉子者，姓張震，南郡人也。少學眾經，周幽王徵之不起，乃嘆曰：“人居世間，日失一日，去生轉遠，去死轉近，而貪富貴，不知養性。命盡氣絕即死。位為王侯，金玉如山，何益於是為灰土乎？獨有神仙度世可以無窮耳。”乃師長桑子，受其眾術，乃造一家之法，著道書百余篇，其術以務魁為主，而精於五行之意，演其微妙以養性治病，消災散禍。能起飄風發木折屋，作雲雷雨霧，以草芥瓦石為六畜龍虎，立便能行，分形為數百千人。能涉行江漢，含水噴之，立成珠玉，遂不復變也。或時閉氣不息，舉之不起，推之不動，屈之不曲，如此數十日，乃復起如故。每與諸弟子行，各丸泥為馬與之，皆令閉目，須臾，皆乘大馬，乘之一日千里。又能吐五色氣，起數丈，見飛鳥過，指之墮地。又臨淵授符，召魚鱉，魚鱉皆走上岸。又能使諸弟子舉眼即見千里外物，亦不能久也。其務魁時，以器盛水，著兩魁之間，吹而噓之，水上立有赤光，繞之曄曄而起，又以此水治百病，在內者飲之，在外者浴之，皆使立愈。後入崆峒山合丹，丹成，白日升天也。


天門子


天門子者，姓王，名綱。尤明補養之要，故其經曰：“陽生立於寅，純木之精；陰生立於申，純金之精。夫以木投金，無往不傷，故陰能溲陽也。陰人著脂粉者，法金之白也。是以真人道士莫不留心駐意，精其微妙，審其盛衰，我行青龍，彼行白虎，彼前朱雀，我後玄武，不死之道也。又陰人之情也，有急於陽，然能外自戕抑，不肯請陽者，明金不為木屈也。陽性氣剛躁，誌節（足束）略，至於遊晏，則聲氣和桑，言辭卑下，明木之畏金也。”天門子既行此道，年二百八十歲，色如童子，乃服珠醴得仙，入玄州去也。


九靈子


九靈子者，姓皇名化。得還年卻老，胎息內視之要、五行之道。其經曰：“此術可以辟五兵，卻虎狼，安全己身，營護家門，保子宜孫，內外和睦，人見則喜，不見則思，即宜從軍，又利遠客，他人謀己，消滅不成，千殃萬禍，伏而不起，杜奸邪之路，塞妖怪之門，呪咀之者，其災不成，厭蠱之者，其禍不行。天下之賢，皆來宗己，傾神靈之心，得百姓之意，田蠶大行，六畜繁孳，奴婢安家，疾病得愈，縣官逆解，忿爭得勝，百事皆利，世有專世。行此道者，大得其妙。”在人家五百余年，顏容益少。後服錬丹而乃登仙去矣。


北極子


北極子者，姓陰名恒。其經曰：“治身之道，愛神為寶，養性之術，死入生出，常能行之，與天相畢。因生求生真生矣，以鐵治鐵之謂真，以人治人謂神。”後服神丹而仙焉。


絕洞子


絕洞子者，姓李名修。其經曰：“弱能制強，陰能弊陽。常若臨深履危，禦奔乘駕，長生之道也。”年四百余歲，顏色不衰。著書四十篇。名曰《道源》，服丹升天也。


太陽子


太陽子者，姓離名明。本玉子同年之親友也，玉子學道已成，太陽子乃事玉子，盡弟子之禮，不敢懈怠，然玉子特親愛之。有門人三十余人，莫與其比也。而好酒恒醉，頗以此見責，然善為五行之道，雖鬢發班白，而肌膚豐盛，面目光華，三百余歲猶自不改。玉子謂之曰：“汝當理身養性，而為眾賢法司，而低迷大醉，功業不修，大藥不合，雖得千歲，尤未足以免死，況數百歲者乎？此凡庸所不為，況於達者乎？”對曰：“晚學性剛，俗態未除，故以酒自驅。”其驕慢如此。著七寶樹之術，深得道要，服丹得仙，時時在世間，五百歲中面汝少童，多酒，其鬢須皓白也。


太陽女


太陽女者，姓朱名翼。敷演五行之道，加思增益，致為微妙行用，其道甚驗甚速。年二百八十歲，色如桃花，口如含丹，肌膚充澤，眉鬢如畫，有如十七八者也。奉事絕洞子。丹成以賜之，亦得仙升天也。


太陰女


太陰女者，姓盧名全。為人聰達，知慧過人，好玉子之道，頗得其法，未能精妙。時無明師，乃當道沽酒，密欲求賢，積年累久，未得勝己者。會太陽子過之，飲酒，見女禮節恭修，言詞閑雅，太陽子喟然嘆曰：“彼行白虎螣蛇，我行青龍玄武，天下悠悠，知者為誰。”女聞之大喜，使妹問客：“土數為幾？”對曰：“不知也，但南三北五，東七西七，中一耳。”妹還報曰：“客大賢者，至德道人也，我始問一，已知五矣！”遂請入道室，改進妙饌，盛設嘉珍而享之以自陳，訖，太陽子曰：“共事天帝之朝，俱飲神光之水，身登玉子之魁，體有五行之寶，唯賢是親，豈有所怪。”遂授補道之要，授以蒸丹之方。合服得仙，仙時年已二百歲，而有少童之色也。


太玄女


太玄女者，姓顓名和。少喪夫主，有術人相其母子曰：“皆不壽也。”乃行道學，治玉子之術，遂能入水不濡，盛寒之時，單衣行水上，而顏色不變，身體溫暖。可至積日，能徙官府宮殿城市及世人屋舍於他處，視之無異，指之則失其所在。又門戶櫝櫃有關籥者，指之即開。指山山崩，指樹樹死，更指之，皆復如故。將弟子行所到山間，日暮，以杖扣山石，石皆有門戶開，入其中，有屋室床幾帷帳廚廩酒食如常，雖行萬里，所在常耳。能令小物忽大如屋，大物忽小於毫芒。野火漲天，噓之即滅。又能生災火之中，衣裳不燃。須臾之間，化為老翁小兒車馬，無所不為。行三十六術，甚有神效，起死無數，不知其何所服食，顏色益少，鬢發如鴉，忽白日升天而去。


南極子


南極子者，姓柳名融。能合粉成雞子，吐之數十枚，煮之而啖，出雞子中黃，皆余有少許粉如指端者，取粉塗杯，呪之即成龜，煮之可食，腹藏皆具，而粉杯成龜殼者，取肉，則殼還成粉杯矣。又取水呪之，即成美酒，飲之醉人。又能舉手即成大樹，人或折其細枝，以剌屋間，連日猶在，以漸萎黃，與真木無異也。服雲霜丹，而得仙去矣。


黃盧子


黃盧子者，姓葛名起，甚能理病，若千里，只寄姓名，與治之，皆得痊愈，不必見病人身也。善氣禁之道，禁虎狼百蟲皆不得動，飛馬不得去，水為逆流一里。年二百八十歲，力舉千鈞，行及奔馬。頭上常有五色氣，高丈余。天大早時，能至淵中召龍出，催促便升天，即使降雨，數數如此。一旦，乘龍而去，與諸親故辭別，遂不復還矣。


馬鳴生


馬鳴生者，齊國臨淄人也，本性和，字君賢。少為縣吏，因逐捕而為賊所傷，當時暫死，得道士神藥救之，遂活，便棄職隨師。初但欲求受治瘡病耳，知其有長生之道，遂久事之，隨師負笈。西之女幾山，北到玄丘山，南湊瀘江，周遊天下，勤苦備嘗。乃受太清神丹經三卷，歸，入山合藥，服之，不樂升天，但服半劑，為地仙矣。常居所在不過三年，輒便易處，人或不知其是仙人也。架屋舍，畜仆從，乘車馬，與俗人無異。如此展轉遊九州五百餘年，人多識之，怪其不老。後乃修大丹，白日升天而去也。


陰長生


陰長生者，新野人也。漢陰皇后之屬，少生富貴之門，而不好榮位，專務道術。聞有馬鳴生得度世之道，乃尋求，遂與相見，執奴仆之役，親運履之勞。鳴生不教其度世之道，但日夕與之高談當世之事、治生佃農之業，如此二十餘年，長生不懈怠。同時共事鳴生者十二人，皆悉歸去，獨有長生不去，敬禮彌肅。鳴生乃告之曰：「子真是能得道者。」乃將長生入青城山中，煮黃土而為金以示之，立壇四面，以太清神丹經受之，乃別去。長生歸，合丹但服其半，即不升天，乃大作黃金數十萬斤，布施天下窮乏，不問識與不識者。周行天下，與妻子相隨，舉門而皆不老。後於平都山白日升天，臨去時，著書九篇，云：「上古得仙者多矣，不可盡論，但漢興以來，得仙者四十五人，連余為六矣。二十人屍解，余者白日升天焉。」


抱樸子曰：「洪聞諺書有之曰：『子不夜行，不知道上有夜行人，故不得仙者。亦安知天下山林間有學道得仙者耶？』陰君已服神丹，雖未升天，然以類聚，同聲相應，便自與仙人相尋索聞見，故知此近世諸仙人之數爾，而民俗謂為不然，以己所不聞，則謂無有，不亦悲哉！夫草澤間士，以隱逸得志，以經籍自娛，不耀文彩，不揚聲名，不循求進，不營聞達，尤不識之，豈況仙人。亦何急急，令聞達朝闕之徒，知其所雲為哉？陰君自序云：維漢延光元年，新野山北，予受和君神丹要訣，道成去世，副之名山，如有得者，列為真人，行乎去來，何為俗間。不死之道，要在神丹，行氣導引，俯仰屈伸，服食草木，可得少延。不求未度，以至天仙，予欲聞道，此是要言，積學所致，無為為神，上士聞之，勉力加勤，下士大笑，以為不然，能知神丹，久視長存。於是陰君裂黃素寫丹經一通，封以文石之函，著嵩山；一通黃櫃簡，漆書之，封以青玉之函，置大華山；一通黃金之簡，刻而書之，封以白銀之函，著蜀經山；一通白縑，書之，合為一卷，付弟子，使世世當有所傳付。又著書三篇，以示將來，其一曰：『唯余之先，佐命唐虞，爰逮漢世，紫艾重紆，余獨好道，而為匹夫，高尚素誌，不事王侯，貪生得生，亦又何求，超跡蒼霄，乘虛駕浮，青腰承翼，與我為仇，入火不灼，蹈水不濡，逍遙太極，何慮何憂，遨戲仙都，顧湣群愚，年命之逝，如彼川流，奄忽未幾，泥土為儔，奔馳索死，不肯暫休。』其二曰：『余之聖師，體道如貞，升降變化，松喬為鄰，惟余同學，十有二人，寒苦求道，歷二十春，中多怠慢，誌行不勤，痛乎諸子，命也自天，天不妄授，道必歸賢，身授幽壤，何時可還，嗟爾將來，勤加精研，勿為俗流，富貴所牽，神道一成，升彼九天，壽同三光，何但億年。』其三曰：『惟余垂發，少好道德，棄家隨師，東西南北，委於五濁，避世自匿，二十餘年，名山之側，寒不遑衣，饑不暇食，思不敢歸，老不敢息，奉事聖師，承顏悅色，面垢足胝，乃見哀識，遂授要訣，恩深不測，妻子延年，咸享無極，黃金已成，貨財十億，役使鬼神，玉女侍側，余得度世，神丹之力。』陰君留人間一百七十年，色如童子，白日升天也。」


茅君


茅君者，名盈字叔申，咸陽人也。高祖父濛，字初成，學道於華山，丹成，乘赤龍而升天，即秦始皇時也，有童謠曰：「神仙得者茅初成，駕龍上天升太清，時下玄洲戲赤城，繼世而往在我盈，帝若學之臘嘉平。」其事載史紀詳矣。秦始王方求神仙長生之道，聞謠言，以為己姓符合謠讖，當得升天，遂詔改臘為嘉平，節以應之，望祀蓬萊，使徐福將童男童女，入海求神仙之藥。


茅君十八歲入恒山學道，積二十年，道成而歸，父母尚存，見之怒曰：「為子不孝，不親供養而尋逐妖妄，流走四方。」舉杖欲擊之。君跪謝曰：「某受天命，應當得道，事不兩濟，違遠供養，雖無旦夕之益，而使父母壽老，家門平安。某道已成，不可鞭辱，恐非小故。」父怒不已，操杖擊之，杖即摧折而成數十段，皆飛揚如弓激矢，中壁穿柱，壁柱俱陷。父驚，即止。君曰：「向所啟者，實慮如斯，邂逅中人，即有傷損。」父曰：「汝言得道，能起死人否？」君曰：「死人罪重惡積，不可復生者，即不可起也；若橫受短折者，即可令起也。」父因問鄉里死者若干人，誰當可起之，君乃遂召社公問之，父聞中庭有人應對，不之見也。問社公：「此村中諸已死者，誰可起之？」眾人皆聞社公對曰：「某甲可起。」君乃曰：「促約來所關由，使發遣之事須了，可掘。」於是日入之後，社公來曰：「事已決了，便可發出。」於是君語死者家人，掘之，發棺，出死人，死人開目動搖，但未能語，舉而出之，三日後能坐，言語了了。如此發數十人，皆復生，活十歲方復死爾。


時君之弟名固字季偉，次弟名衷字思和，仕漢位至二千石，將之官，鄉里親友會送者數百人，親屬榮晏時，茅君亦在座，乃曰：「吾雖不作二千石，亦當有神靈之職，克三月十八日之官，頗能見送乎？」在座中眾賓皆相然曰：「此君得道當出，眾皆復來送也。」君曰：「若見顧者，誠荷君之厚意也，但空來，勿有損費，吾當自有供給。」至期日，君門前數頃之地忽自平治，無復寸草，忽見有青縑帳幄，下敷數重白氈，容數千人，遠近皆神異之。翕然相語，來者塞道，數倍於前送弟之時也。賓客既集，君言笑延接，一如常禮。不見指使之人，但見金盤玉杯，自到人前，奇殽異果，不可名字，美酒珍饌，賓客皆不能識也。妓樂絲竹，聲動天地，隨食隨益，人人醉飽。明日迎官來至，文官則朱衣紫帶，數百人，武官則甲兵旌旗，器仗耀日，千餘人。茅君乃與父母宗親辭別，乃登羽蓋車而去，麾幢幡葢，旌節旄鉞，如帝王也，驂駕龍虎麒麟白鶴獅子，奇獸異禽，不可名識，飛鳥數萬，翔覆其上，流雲彩霞，霏霏統其左右。去家十餘里，忽然不見，觀者莫不嘆息。


君遂徑之江南，治於句曲山。山有洞室，神仙所居，君治之焉。山下之人，為立廟而奉事之。君嘗在帳中與人言語，其出入或導引人馬，或化為白鵠。人有疾病祈之者，煮雞子十枚以內帳中，須臾一一擲還，雞子如舊，歸家剖而視之，內無黃者，病人當愈，中有土者，不愈。以此為候焉，雞子本無開處也。廟中常有天樂異香奇雲瑞氣，君或來時，音樂導從，子天而下，或終日乃去。遠近居人，賴君之德，無水旱疾癘，螟蝗之災，無剌草毒木及虎狼之厲。時人因呼此山為茅山焉。


後二弟年衰，各七八十歲，棄官委家，過江尋兄，君使服四扇散，卻老還嬰，於山下洞中修煉四十餘年，亦得成真。太上老君命五帝使者持節，以白玉版黃金刻書，加九錫之命，拜君為太元真人東嶽上卿司命真君，主吳越生死之藉，方卻升天，或治下於潛山。又使使者以紫素策文，拜固為定錄君，衷為保命君，皆例上真，故號三茅君焉。其九錫文紫素策文多不具載，自有別傳其後。每十二月二日、三月十八日，三君各乘一白鶴，集於峰頂也。


張道陵


天師張道陵，字輔漢，沛國豐縣人也。本太學書生，博采五經。晚乃嘆曰：「此無益於年命。」遂學長生之道，得黃帝九鼎丹經，修煉於繁陽山，丹成服之，能坐在立亡，漸漸復少。後於萬山石室中，得隱書秘文及制命山嶽眾神之術，行之有驗。


初天師值中國紛亂，在位者多危，退耕於余杭。又漢政陵遲，賦斂無度，難以自安，雖聚徒教授，而文道雕喪，不足以拯危佐世。陵年五十方退身修道，十年之間已成道矣。聞蜀民樸素可教化，且多石山，乃將弟子入蜀，於鶴鳴山隱居。既遇老君，遂於隱居之所備藥物，依法修煉，三年丹成，未敢服餌。謂弟子曰：「神丹已成，若服之，當沖天為真人，然未有大功於世，須為國家除害興利，以濟民庶，然後服丹即輕舉，臣事三境，庶無愧焉。」老君尋遣清和玉女，教以吐納清和之法，修行千日，能內見五藏，外集外神，乃行三步九跡，交乾履鬥，隨罡所指，以攝精邪，戰六天魔鬼，奪二十四治，改為福庭，名之化宇，降其帥為陰官。先時蜀中魔鬼數萬，白晝為市，擅行疫癘，生民久罹其害，自六天大魔推伏之後，陵斥其鬼眾，散處西北不毛之地，與之為誓曰：「人主於晝，鬼行於夜，陰陽分別，各有司存，違者正一有法，必加誅戮。」於是幽冥異域，人鬼殊途。今西蜀青城山，有鬼市並天師誓鬼碑，石天地，石日月存焉。


欒巴


欒巴，蜀人也。太守請為功曹，以師事之，請試術，乃平生入壁中去，壁外人叫虎狼，還乃巴也。遷豫章太守，有廟神，能與人言語，巴到，推社稷，問其蹤由，乃老往齊為書生，太守以女妻之，生一男。巴往齊，勑一道符，乃化為貍。巴為尚書，正旦，會群臣，飲酒，巴乃含酒起望西南噀之，奏云：「臣本鄉成都市失火，故為救之。」帝馳驛往問之，云：「正旦失火時，有雨自東北來，滅火，雨皆作酒氣也。」故終日不違如愚，若無所得而愚，是乃物之塊然者也。士大夫學道者多矣，然所謂八段錦六字氣，特導引吐納而已，不知氣血寓於身而不可擾，貴於自然流通，世豈復知此哉？雖日宴坐，而心騖於外，營營然如飛蛾之赴霄燭，蒼蠅之觸曉牕，知往而不知返，知就利而不知避害。海魚有以蝦為目者，人皆笑之，而不知其故。晝非日，不能馳，夕非火，不能鑒。故學道者，須令物不能遷其性，冶容曼色，吾視之與嫫母同，大廈華屋，吾視之與茅茨同。澄心清凈，湛然而無思時，導其氣即百骸皆通。抱純白養太玄，然後不入其機，則知神之所為，氣之所生，精之所復，何行而不至哉？所著百章發明道秘，要眇深切，迷途之指南也。


淮南王


淮南王安，好神仙之道，海內方士從其遊者多矣。一旦，有八公詣之，容狀衰老，枯槁傴僂，閽者謂之曰：“王之所好，神仙度世長生久視之道，必須有異於人，王乃禮接，今公衰老如此，非王所宜見也。”拒之數四，公求見不已，閽者對如初。八公曰：“王以我衰老不欲相見，卻致少年，又何難哉？”於是振衣整容，立成童幼之狀，閽者驚而引進。王倒屣而迎之，設禮稱弟子，曰：“高仙遠降，何以教寡人？”問其姓氏，曰：“我等之名，所謂文五常、武七德、枝百英、壽千齡、葉萬椿、鳴九臯、修三田、岑一峰也，各能吹噓風雨，震動雷電，傾天駭地，回日駐流，役使鬼神，鞭撻魔魅，出入水火，移易山川，變化之事，無所不能也。”時王之小臣伍被，曾有過，恐王誅之，心不自安，詣關告變，證安必反，武帝疑之，詔大宗正持節淮南，以案其事，宗正至，八公謂王曰：“伍被人臣，而誣其主，天必誅之，王可去矣。此亦天遣王耳，君無此事，日復一日，人間豈可舍哉？”乃取鼎煮藥，使王服之，骨肉近三百余人，同日升天，雞犬舔藥器者，亦同飛去。八公與王駐馬於山石上，但留人馬蹤跡，不知所在。宗正以此事奏帝，帝大懊恨，命誅伍被。自此廣招方士，亦求度世之藥，竟不得。其後，王母降時，授仙經，密賜靈方，得屍解之道。由是茂陵玉箱金杖丹出入人間，抱犢道經見於山洞，亦視武帝不死之跡耳。


李少君


李少君，字雲翼，齊國臨淄人也。少好道，入泰山采藥，修絕谷遁世全身之術，道未成而疾，困於山林中。遇安期先生經過，見少君，少君叩頭乞活，安期湣其有至心，而被病當死，乃以神樓散一匕與服之，即起。少君於是求隨安期，奉給奴役使任，師事之。安期將少君東至赤城，南至羅浮，北至大垣，西遊玉門，周流五嶽，觀看江山，如此數十年。安期一旦語之：“我被玄洲召，即日當去，汝未應隨我至彼，今當相舍去也。復六百年，當迎汝於此。”因授神丹爐火、飛雪之方、誓約口訣，畢。須臾，有乘龍虎導引數百人迎安期，安期乘羽車而升天也。少君於是還，齋戒賣於市，商佑六國，或時為吏，或作師醫治病，或時煦賃，易姓改名，遊行處所，莫知其有道。逮漢武帝之時，聞帝招募方士，特敬道術，而先貧不辦合大藥，喟然長嘆語弟子曰：“老將至矣，死將近矣，而財不足用，躬耕力作，商佑求錢，必不致辦合藥，又吾亦羸拙於斯事也。聞天子好道，請欲見之，求為合丹，可得恣意，無求不得，天子中成者成之，不中教者便舍去。吾在世上已五百余年，而不為一權者，必不免於蟲蟻之糧矣。”乃以方上武帝，言：“臣能凝汞成白銀，飛丹砂成黃金，金成服之，白日升天，神仙無窮，身生朱陽之羽，體備圓光之翼，竦則淩天，伏入無間；控飛龍而八遐已遍，駕白鴻而九陔立周。（寶蓋具）海之棗大如瓜，鐘山之李大如瓶，臣已食之，逮先師安期先生授臣口訣，是以保黃物之可成也。”於是引見，甚尊敬之，賜遺無數，為立屋地。武帝自謂必能使我度世者。少君嘗從武安侯飲酒，坐中有老人，年九十余，少君言與其祖父遊射處，老人為小兒時，從其祖父，識有此人，一座盡驚。少君見武帝有故銅器，少君望而識之曰：“昔齊桓公嘗陳此器於栢寢。”帝按其刻，果齊桓公器，乃知少君數百歲人也。然視之常時年五十許人，面色甚好，肌膚悅澤，尤有光華，眉目口齒，似十五童子，諸侯王（上臾下貝）人聞能令其人不死，老更少壯，饋遺之金錢無限，乃密作神丹，丹成未服，又就帝求五帝六甲左右靈飛之書，凡十二事。帝以元封四年七月，以書授少君，到元封六年九月，少君稱疾，上表雲：“陛下思心玄妙，誌甄長生，於是招訪道術，無遠不至，精誠感神，天神斯降，自非宿命所適，孰能偕合？然丹方禁重，宜絕臭腥，汯養物仁，克仙蠢動。而陛下不能絕奢侈，遠聲色，殺伐不止，喜怒不除，萬里有不歸之鬼，市朝有流血之刑。神丹大道，未可得成。而臣疾與年偕，今者虛瘵，又不獲躬親，齋戒預睹彭祖丹砂之變，於此邈矣。先師安期先生，昔所賜金丹之方，信而有徵，若按節度奉法戒，爾乃可備用之焉。若郁砂虹飛，玄朱九轉，剖六二而流精奪日，探霜雪而月光風卷，徘徊丹霞，沸騰龍虎，投鉛錫而黃金克成，刀圭入喉而雕氣立反。爾乃駕神虬以上升，騁雲車以涉遠，當騐此方之神，將明小臣之不妄矣。”乃以小丹方與帝，而稱疾，固非大丹方也。其夜，武帝夢與少君俱上嵩高上，半道有繡衣使者乘龍持節從雲中上下，言：“太一請少君。”武帝覺，即遣使者問少君消息，且告近臣曰：“如朕夢，少君將舍朕去矣！”明日少君臨病困，武帝自往視，並使左右人受其方書，未竟而少君絕，武帝流涕曰：“少君不死也，故作此而去。”既斂之，忽失其所在，中表衣帶不解，如蟬蛻也。於是為殯其衣物，百余日，行人有見少君在河東蒲阪市者，乘青騾，帝聞之，使發其棺，棺中無所復有，釘亦不脫，唯余履在耳。武帝殊蓋懊恨求少君之不勤也。明年栢梁臺火燒，失諸秘書妙文也。


初，少君與議郎董仲相親，見仲宿有固疾，體枯氣少，乃與其成藥二劑，並其方一篇，用戊巳之草，後土脂，精艮獸沉肪，先莠之根，百卉華體，龍銜之草，亥月上旬，合煎銅鼎，童男童女，服盡一劑，身體便輕，服盡三劑，齒落更生，服盡五劑，命不復傾。仲為人剛直，博學五經，然不達道術，常笑人服藥學道，數上書諫武帝，以為人生有命，衰老有常，非道術所能延益，雖見其有異，以為天性，非術所致，得其藥竟不服，又不解從問其方，為藏去之而已。少君去後數月，仲並甚矣。又武帝數道其夢，恨惜之，仲乃憶所得少君藥，試取服之，未半，能行，身體輕壯，所苦了愈，藥盡，氣力如三十時，乃更信世間有不死之道，即以去官，行求道士，問以方意，悉不能曉。然白髮皆還黑，形容甚盛，後八十余乃死，臨死謂子道生曰：“我得少君神方，我不信事，懷恨黃泉，汝後可行求術人問，解之者，若長服此藥，必度世也。”道生感父遺言，遂不肯仕，周旋天下，求解此方。到江夏遇博澤先生，先生曰：“此乃非神丹金玉也，可使人得數百年而已耳。”乃具為說解其方意，所用物真名。道生合藥，服之，得壽三百七十歲，入雞頭山中，不知竟得道不。同時卓元成、張子仁、吳士耳、蔡子盛、魏仲明、張元達服之，或得三百歲，或得五百歲，皆至死不病，不傴，面不皺理，齒不落，發不白，房屋不廢。此蓋少君凡弊方耳，尤使人如此，況其上方邪？少君當去時，密以六甲左右靈飛術十二事傳東郭延，以神丹飛玄之方授少君鄉裏人蒯子順者，此二人後學道，並得仙。少君又授子訓昆侖神州貞形也。


王真


王真，字叔堅，上黨人也。少為郡吏，年七十，乃好道，尋見仙經雜言，說郊間人者，周宣王時郊間采薪之人也，采薪而行歌曰：“巾金巾，入天門，呼長精，噏玄泉，鳴天鼓，養泥丸。”時人莫能知，唯柱下史曰：“此是活國中人，其語秘矣，其人乃古之漁父也。何以知之？八百歲人，目瞳正方；千歲人，目理從。采薪者乃千歲之人也。”真讀此書而不解其旨，逐搜問諸所在道士，經年，而遇有解其旨者語真曰：“此近淺之術也，為可駐年反白而已。”乃語訣雲：“巾金巾者，恒存肺炁入泥丸中，徐徐以繞身，身常光澤；噏玄泉者，漱其口液而服之，使人不老，行之七日有效；鳴天鼓者，朝起常叩齒三十六下，使身神安，又夜恒存赤氣，從天門入周身內外，在腦中變為火，以燔身，身與火同光，如此存之，亦名曰煉形；泥丸，腦也；天門，口也，習閉炁而吞之，名曰胎息；習漱舌下泉而咽之，名曰胎食。行之勿休。”真受訣，施行胎息胎食煉形之方，甚有驗斷。夠二百余年，肉色光美，徐行及馬，力兼數人，自嘆曰：“我行此術唯可不死，豈及神丹金玉之方邪？”乃師事蒯子訓，子訓授其肘後方也。魏武帝聞之，呼與相見，見真年可三十許，意嫌其虛詐，定校其鄉裏，解異口同辭，多有少小見真者，乃信其有道，甚敬重之。郤孟節師事真十數年，真以蒸丹小餌法授孟節，得度世。鄉裏計真已四百歲。後一日將三少妾登女幾山，語弟子言：“合丹去。”去遂不復還。真日行三百里，孟節能合棗核以不食，至十年，又能閉炁不息，身不動搖，若死人，可至百日半歲，亦有家室，此法是真所習郊間人之法也，孟節為人質謹，不妄言，魏武帝為立茅舍，使令諸方士。晉惠懷之際人，故有見孟節在長安市中者，魏武帝時亦善招求方術，道士皆虛心待之，但諸得道者，莫肯告之以要言耳。


陳長


陳長者，在苧嶼山六百年，每四時設祭，亦不飲食，亦無所修，人有病者，與祭水飲之，皆愈也。


劉綱


劉綱者，上虞縣令也。與妻樊夫人俱得道術，二人俱坐林上，綱作火燒屋，從東邊起，夫人作雨，從西邊上，火滅。


樊夫人


樊夫人者，劉綱之妻也。綱字伯鸞，仕為上虞令，亦有道術，能檄召鬼神，禁制變化之道，亦潛修密證，人莫能知。為理尚清凈簡易，而政令宣行，民受其惠，無旱暵漂墊之害，無疫毒鷙暴之傷，歲歲大豐，遠近所仰。暇日與夫人較其術用，俱坐堂上，綱作火燒客碓舍，從東而起，夫人禁之，火即便滅。庭中兩株桃，夫妻各咒一株，使之相鬥擊，良久，綱所咒者不勝。數走出於籬外，綱唾盤中，即成鯽魚，夫人唾盤中，成獺，食其魚。綱與夫人入四明山，路值虎，以面向地，不敢仰視，夫人以繩縛虎牽歸，系於床腳下。綱每共試術，事事不勝。將升天，縣廳側先有大皂莢樹，綱升樹數丈，方能飛舉，夫人即平坐床上，冉冉如雲炁之舉，同升天而去矣。


東陵聖母


東陵聖母者，廣陵海陵人也。適杜氏，師事劉綱學道，能易形變化，隱顯無方。杜不信道，常恚怒之。聖母或行理疾救人，或有所之詣，杜恚之愈甚，告官訟之，雲聖母奸妖，不理家務。官收聖母付獄，頃之，已從獄窗中飛去，眾望見之，轉高入雲中，留所著履一緉在窗下，自此升天，遠近立廟祠之，民所奉事，禱祈立效。常有一青鳥在祭所，人有失物者，乞問所在，青鳥即集盜物人之上，路不拾遺。歲月稍久，亦不復爾。至今海陵海中，不得為奸盜之事，大者即風波沒溺、虎狼殺之，小者即病傷也。


孔元


孔元者，常服松脂茯苓松實，年更少壯，已一百七十余歲。人或飲酒，請元作酒令，元乃以杖柱地倒立，頭向下，持酒倒飲，人不能為之也。乃於水邊鑿岸作一穴，方丈余，止其間，斷谷或一月兩月而出。後入西華嶽得道也。


王烈


王烈，字長休，邯鄲人。常服黃精並煉鉛，年二百三十八歲，有少容，登山如飛。少為書生，嵇叔夜與之遊，烈入太行山，聞山裂聲，往視之，山斷數百丈，有青泥出如髓，取摶之，須臾成石，如熱臘之狀，食之味如粳米，仙經雲：神仙五百歲，輒一開，其中有髓，得服之者，與天地齊畢。


涉正


涉正，字玄真，巴東人。說秦王時事如目前，常閉目，行亦不開，弟子數十年莫見其開目者，有一弟子固請開之，正乃為開目，有聲如霹靂，光如電，弟子皆匐地。李八百呼為四百歲小兒也。


焦先


焦先，字孝然，河東人也。漢末關中亂，先失家屬，獨竄於河渚間，食草飲水，無衣履。時太陽長朱南望見之，謂之亡士，欲遣船捕取，同郡侯武陽語縣“此狂癡人耳”，遂註其籍，給廩日五升，人皆輕易之，然其行不踐邪逕，必循阡陌，及其搶拾，不取大穗，饑不茍食，寒不茍衣，每出，見婦人則隱翳，須至乃出，自作一爪牛廬，凈掃其中，營木為床，而草褥其上，至天寒時，搆火以自炙，呻吟獨語。太和青龍中，嘗持一杖南渡，河水泛漲輙獨雲未可也，由是人頗疑不狂，所言多驗僉，謂之隱者也。年八十九終。


孫登


孫登，字公和，汲郡人。無家屬，於郡北山為土坑居之，好讀易，撫一弦琴，性無恚怒。人或投諸水中，欲觀其怒，登既出，便大笑。嘗住宜陽山，有作炭人見之，知非常人，與語，登不應。文帝聞之，使阮籍往觀，既見與語，亦不應。嵇康從之遊三年，問其所圖，終不答，康將別，謂曰：“先生竟無言乎？”登乃曰：“子識火乎？生而有光，而不用其光，果在於用光？人生而有才，而不用其才，果在於用才？故用光在乎得薪，所以保其體；用才在乎識貞，所以全其生。今子才多識寡，難乎免於今之世矣！子無求乎？”康不能用。後作幽憤詩曰：昔慚柳下，今愧孫登。竟莫知其所終。


東郭延


東郭延，字公遊，山陽人也。少好道，聞李少君有道，求與相見，叩頭乞得執侍巾櫛灑掃之役，少君許之，見延小心良謹，可成，臨當去，密以五帝六甲左右靈飛之術、遊虛招真十二事授延，告之曰：“此亦要道也，密而行之，亦升天矣。”口訣畢而遣去。延遂還家，合服靈飛散，能夜書，在寢室中，身生光點，左右行六甲左右術，能占吉兇，天下當（敲右＋又）者，識與不識，皆逆知之。又役使鬼神，收攝虎豹，無所不為。在鄉裏四百歲不老。漢建安二十一年，一旦，有數十人乘虎豹之來迎之，鄰盡見之，乃與親故別而辭去，雲“詣昆侖臺”，臨去延以神丹方、五帝靈飛秘要傳尹先生。


靈壽光


靈壽光者，扶風人也。年七十時，得朱英丸方，合服之，轉更少，如年二十。時至建安元年，已二百二十歲矣。


劉京


劉京，字太玄，南陽人也，漢孝文皇帝侍郎也。後棄世從邯鄲張君學道，受餌朱英丸方，合服之，百三十歲，視之如三十許人。後師事蘇子訓，子訓授京五帝靈飛六甲十二事，神仙十洲真形諸秘要，京按訣行之，甚效，能役使鬼神，立起風雨，名致行廚，坐在立亡，而知吉兇期日。又能為人祭天益命，或得十年，到期皆（敲右＋又），其不信者，至期亦（敲右＋又）。周流名山五嶽，與王真俱行，悉遍也。


魏武帝時，故遊行諸弟子家。皇甫隆聞其有道，乃隨事之，以雲母九子丸及交接之道二方教隆，隆按合行服之，色理日少，發不白，齒不落，年三百余歲，不知能得度世不耳。魏黃初三年，京入衡山中去，遂不復見，京語皇甫隆曰：“治身之要，當朝朝服玉泉，使人丁壯有顏色，去三蟲而堅齒也。玉泉者，口中液也。朝來起早，漱液滿口，乃吞之，琢齒二七過，如此者三乃止，名曰煉精，使人長生也。夫交接之道至難，非上士不能行之，乘奔牛驚馬未足喻其險墜矣。卿性多滛，得無當用此自戒乎！”如京言，慮隆不得度世也。


嚴青


嚴青者，會稽人也。家貧，常在山中燒炭，忽遇仙人雲：“汝骨相合仙。”乃以一卷素書與之，令以凈器盛之，置高處，兼教青服石腦法。青遂以凈器盛書，置高處，便聞左右常有十數人侍之。每載炭出，此神便為引船，他人但見船自行。後斷谷入小霍山去。


帛和


帛和，字仲理。師董先生行炁斷谷術，又詣西城山師王君，君謂曰：“大道之訣，非可卒得，吾暫往瀛洲，汝於此石室中，可熟視石壁，久久當見文字，見則讀之，得道矣。”和乃視之，一年了無所見，二年視有文字，三年了然見太清中經、神丹方、三皇文、五嶽圖，和誦之，上口。王君回曰：“子得之矣。”乃作神丹，服半劑，延年無極，以半劑作黃金五十斤，救惠貧病也。


趙瞿


趙瞿者，上黨人也。病癩歷年，眾治之，不愈，垂死，或雲：“不及活流棄之。”後子孫轉相註易，其家乃賫糧將之送置山穴中。瞿在穴中自怨不幸，晝夜悲嘆涕泣。經月，有仙人經過穴，見而哀之，具問訊之，瞿知其異人，乃叩頭自陳乞哀。於是仙人以一囊藥賜之，教其服法。瞿服之，百許日，瘡都愈，顏色豐悅，肌膚玉澤。仙人又過視之，瞿謝受更生活之恩，乞丐其方。仙人告：“此是松脂耳，此山中更多此物，汝煉服之，可以長生不死。”瞿乃歸家，家人初謂之鬼也，甚驚愕。瞿遂長服松脂，身體轉輕，氣力百倍，登危越險，終日不極。年百七十歲，齒不墮，發不白。夜臥，忽見臺間有光大如鏡者，以問左右，皆雲不見，久而漸大，一室盡明，如晝日。又夜見面上有綵女二人，長二三寸，而體皆具，但為小耳，遊戲其口鼻之間，如是且一年，此女漸長大，出在其側。又常聞琴瑟之音，欣然獨笑。在人間三百許年，色如小童。乃入抱犢山去，必地仙也。


宮嵩


宮嵩者，大有文才，著道書二百余卷，服雲母，得地仙道。後入苧嶼山中仙去。


容成公


容成公，行玄素之道，延壽無極。


董仲君


董仲君者，臨淮人也。服炁煉形，二百余歲不老。曾被誣繫獄，乃佯死，須臾蟲出，獄吏乃舁出之，忽失所在。


倩平吉


倩平吉者，沛人也。漢初入山得道，至光武時不老，後托形屍假，百余年卻還鄉裏也。


王仲都


王仲都者，漢中人也。漢元帝常以盛暑時暴之，繞以十余爐火而不熱，亦無汗。凝冬之月，令仲都單衣，無寒色，身上氣蒸如炊。後不知所在。


程偉妻


漢黃門郎程偉，好黃白術。娶妻得知方家女。程常從駕出而無時衣，甚憂，妻曰：“請致兩叚縑。”縑即無故而至前。偉按枕中鴻寶作金不成，妻乃往視偉，偉方扇炭燒筩，筩中有水銀，妻曰：“吾欲試相視一事。”乃出其囊中藥少許投之，食頃發之，已成銀。偉大驚曰：“道在汝處，而不早告我，何也？”妻曰：“得之須由命者。”於是偉日夜說誘之，賣田宅以供美食衣服，猶不肯告偉，偉乃與伴謀撾笞杖之，妻輒知之，告偉言：“道必當傳其人，得其人得路相遇，輒教之。如非其人，口是而心非，雖寸斷而支解，而道猶不出也。”偉逼之不止，妻乃發狂，裸而走，以泥自塗，遂卒。


薊子訓


薊達，字子訓，齊國臨淄人，李少君之邑人也。少仕州郡，舉孝廉，除郎中，又從軍拜駙馬都尉。晚悟治世俗綜理官無益於年命也，乃從少君學治病作醫法，漸久，見少君有不死之道，遂以弟子之禮事少君而師焉。少君亦以子訓用心專，知可成就，漸漸告之以道家事，因教令胎息胎食住年止白之法，行之二百余年，顏色不老。


在鄉裏與人信讓從事，性好清凈，常閑居讀《易》，時作小小文疏，皆有意義。少君晚又授子訓無常子大幻化之術，按事施行，皆效。曾見比舍家抱一兒，從求抱之，失手而隨地，即死，其家素尊敬之，不敢有悲哀之色而埋之，謂此兒命應不成人，行已積日，轉不能復，思之，子訓因還外抱兒還家，家人恐是鬼，乞不復用，子訓曰：“但取，無苦，故是汝兒也。”兒識其母，喜笑欲往母，乃取之，意猶不了，子訓既去，夫婦共往掘視所埋死兒窆器中，有泥兒長六寸許耳，此兒遂長大。又諸老人發必白者，子訓但與之對坐共語，宿昔之間，則明旦皆發黑矣，亦無所施為，為黑可期一年二百日也；亦復有不使人發黑者，蓋神幻之大變者也。


京師貴人聞之，莫不虛心欲見子訓，而無緣致之。子訓比居有年少為太學生，於是諸貴人共呼語之：“卿所以勤苦讀書者，欲以課試規富貴耳。但為吾一致薊子訓來，能使卿不勞而達。”書生許諾，乃歸，就事子訓，朝夕灑掃，立侍左右，如此且二百日，子訓語書生曰：“卿非學道者，何能如此？”書生曰：“忝鄉裏末流，長幼之道自當爾。”子訓曰：“何以不道實而作虛飾邪？吾以具知卿意，諸貴人欲得見我，我亦何惜一行之勞而不使卿得榮位乎？便可還語諸人，吾某月某日當往。”書生甚喜，到京師，具向諸貴人說此意。到期日，子訓未行，書生父母憂之，往視子訓，子訓曰：“恐我不行也，不使卿兒失信，當發以食時去所居。”書生父母相謂曰：“薊先生雖不如期至，要是往也，定後日。”書生歸，推計之，子訓以其日中時到京師，是不能半日行千餘里。既至，書生往見之子訓，子訓問書生曰：“誰欲見我者？”書生曰：“欲見先生者甚多，不敢枉屈，但乞知先生所止，自當來也。”子訓曰：“不須使來，吾尚千餘里來寧，復與諸人計此邪？卿今日使人人盡語之，使各絕賓客，吾日中當往，臨時自當擇所先詣。”書生如其言語貴人，貴人各灑掃，到日中子訓往。凡二十三處，便有二十三子訓，各往一處，諸貴人各各喜，自謂子訓先詣之。定明日相參同，同時各有一子訓，其衣服顏色皆如一，而論說隨主人諮問，各各對答不同耳。主人竝為設酒食之具，以餉子訓，皆各家家盡禮飲食之。於是遠近大驚，諸貴人竝欲詣之。子訓謂書生曰：“諸人謂我當有重瞳八采，故欲見我，我亦無所道，我不復往便爾，去矣！”適出門，諸貴人冠蓋塞道，到門。書生言：適去東陌上乘青騾者是也。於是各各走馬逐之，望見其騾徐徐而行，各走馬逐之不及，如此行半日，而常相去一里許，不可及也，乃各罷還。


子訓既少君鄉裏弟子，微密謹慎，思證道奧，隨時明匠，將足甄綜眾妙矣。


葛玄


葛玄，字孝先，丹陽人也。生而秀穎，性識英明，經傳子史，無不該覽。年十余，俱失怙恃，忽嘆曰：“天下有常不死之道，何不學焉！”因遁跡名山，參訪異人，服餌芝術，從仙人左慈，受九丹金液仙經，玄勤奉齋科，感老君與太極真人，降於天臺山，授《玄靈寶》等經三十六卷。久之，太上又與三真人項負圖光、乘八景玉輿、寶蓋幡幢旌節，煥耀空中，從官千萬。命侍經仙郎王思真披九光玉韞，出洞元大洞等經三十六卷，及上清齋二法，一，絕群獨宴，靜炁遺形，冥心之齋也；二，清壇肅侶，依太真之儀，先撥九祖，次及家門，後謝己身也。靈寶齋六法：一金籙，調和陰陽，寶鎮國祚；二玉籙，保佑後妃公侯貴族；三黃籙，卿相牧伯撥度九祖罪原；四明真，超度祖先，解諸冤對；五三元，自謝犯戒之罪；六八節，謝七祖及己身，請福謝罪也。及洞神太一塗炭等齋升戒法等件，悉遵太上之命。修煉勤苦不怠，尤長於治病收劾鬼魅之術，能分形變化。吳大帝要與相見，欲加榮位，玄不枉，求去不得，待以客禮。一日，語弟子張恭言：“吾為世主所逼留，不遑作太樂，今當以八月十三日中時去矣。”至期，玄衣冠入室，臥而氣絕，顏色不變。弟子燒香守之，三日三夜，夜半忽大風起，發屋折木，聲響如雷，燭滅良久。風止燃燭，失玄所在，但見委衣床上，帶無解者。明旦問鄰人，鄰人言：“了無大風。”風止在一宅內，籬落樹木並敗折也。


左慈


左慈者，字元放，廬江人也。少明五經，兼通星緯，見漢祚將盡，天下亂起，乃嘆曰：“值此衰運，官高者危，財多者死，當世榮華不足貪也。”乃學道術，尤明六甲，能役使鬼神，坐致行廚。精思於天柱山中，得石室內九丹金液經，能變化萬端，不可勝紀。


曹公聞而召之，閉一室中，使人守視，斷其谷食，日與二升水，期年乃出之，顏色如故。曹公曰：“吾自謂天下無不食之人。”曹公乃欲從學道。慈曰：“學道當得清凈無為，非尊者所宜。”曹公怒，乃謀殺之，慈已知之，求乞骸骨，曹公曰：“何忽去耳？”慈曰：“公欲殺慈，慈故求去耳。”曹公曰：“無有此意，君欲高尚其誌者，亦不久留也。”乃為設酒。慈曰：“今當遠適，願乞分杯飲酒。”公曰：“善。”是時天寒，溫酒尚未熱，慈解劍以攪酒，須臾劍都盡，如人磨墨狀。初，曹公聞慈求分杯飲酒，謂慈當使公先飲，以余與慈耳，而慈拔簪以畫杯酒，酒即中斷，分為兩向。慈即飲其半，送半與公，公不喜之，未即為飲，慈乞自飲之，飲畢，以杯擲屋棟，杯懸著棟動搖，似飛鳥之俯仰，若欲落而不落，一座莫不矚目視杯。既而已失慈矣，尋問之，慈已還所住處。曹公遂益欲殺慈。乃勅內外收捕慈，慈走群羊中，追者視慈入群羊中，而奄忽失之，疑其化為羊也，然不能分別之。捕吏乃語羊曰：“人主意欲得見先生，暫還無苦。”於是群羊中有一大者，跪而言。吏乃相謂曰：“此跪羊慈也。”復欲擒之，羊無大小悉長跪，追者亦不知慈所在，乃止。


後有知慈處者以告曹公，公遣吏收之，得慈。慈非不得隱，故欲令人知其神化耳。於是受執入獄，獄吏欲考訊之，戶中有一慈，戶外亦有一慈，不知孰是。曹公聞而愈惡之，使引出市殺之。須臾，有七慈相似，官收得六慈，失一慈。有頃，六慈皆失，尋又見慈走入市，乃閉市四門而索之，或不識者問慈形貌何似，傳言慈眇一目，青葛巾單衣，見有似此人者便收之。及爾一市中人皆眇一目，葛巾單衣，竟不能分。曹公令所在普逐之，如見便殺。


後有人見慈，便斷其頭以獻曹公，公大喜，及至視之，乃一束茅耳。有從荊州來者，見慈在荊州，荊州牧劉表以為惑眾，復欲殺慈，慈竟已知，表出耀兵，乃欲見其道術，乃徐去詣表，說‘有薄禮願以餉軍’。表曰：“道人單僑，吾軍人眾，非道人所能餉也。”慈重道之，表使人取之。有酒一器，脯一束，而十余人共舁之不起，慈乃自取之，以一刀削脯投地，請百人運酒及脯，以賜兵士，人各酒三杯，脯一片，食之如常酒脯味，凡萬余人皆周足，而器中酒如故，脯亦不減。座中又有賓客數十人，皆得大醉。表乃大驚，無復害慈之意。


慈數日委表東去入吳，吳有徐隨者，亦有道術，居丹徒。慈過隨門，門下有客車六七乘，客詐慈雲：“徐公不在。”慈便即去。宿客見其牛皆在楊柳樹杪行，適上樹即不見，下即復見牛行樹上，又車轂中皆生荊棘，長一尺，斫之不斷，搖之不動。宿客大懼，入報徐公，說：“有一眇目老公至門，吾欺之，言公不在，此人去後，須臾使車牛皆如此，不知何意？”徐公曰：“咄咄，此是左公愚我，汝曹那得欺之，急追之！”諸客分布逐之，及慈，羅列叩頭謝之，慈意解，即遣還去。及至，見車牛如故系在，車轂中無復荊木色。


慈見吳先主孫權，權素知慈有道，頗禮重之。權侍臣謝送知曹公劉表皆忌慈惑眾，復譖於權，欲使殺之。後出遊，謂慈俱行，令慈行於馬前，欲自後刺殺之。慈著木屐，持青竹杖，徐徐緩步行，常在馬前百步，著鞭策馬，操兵器逐之，終不能及。送知其有道，乃止。


慈告葛仙公言：“當入霍山中合九轉丹。”丹成，遂仙去矣。


王遙


王遙者，字伯遼。鄱陽人也，有妻無子，頗能治病，並無不愈者。亦不祭祀，不用符水針藥，其行治病，但以八尺布帊敷坐於地，不飲不食，須臾病愈，便起去。其有邪魅作禍者，遙畫地作獄，因召呼之，皆見其形物入在獄中，或狐貍龜蛇之類，乃斬而焚燒之，病者即愈。


遙有竹篋，長數寸，有一弟子姓錢，隨遙數十年，未嘗見遙開之。常一夜，大雨晦暝，遙使錢以九節杖擔此篋，將錢出，冒雨而行，遙及弟子衣皆不濕；又常有兩炬火導前，約行三十里許，登小山，入石室，室中先有二人，遙既至，取弟子所擔篋，發之。中有五舌竹簧三枚，遙自鼓一枚，以二枚與室中二人，並坐鼓之。良久，遙辭去，三簧皆內篋中，使錢擔之。室中二人出送，語遙曰：“卿當早來，何為久在俗間？”遙答曰：“我如是當來也。”遙還家百日，天復雨，遙夜忽大治裝。遙先有葛單衣及葛布巾，已五十余年未嘗著此，夜皆取著之。其妻即問曰：“欲舍我去乎？”遙曰：“暫行耳。”妻曰：“當將錢去否？”遙曰：“獨去耳。”妻即泣涕。因自擔篋而去，遂不復還。後三十余年，弟子見遙在馬蹄山中，顏色更少，蓋地仙也。


陳永伯


陳永伯者，南陽人也。得淮南王七里散方，試按合服之，二十一日，忽然不知所在。永伯有兄子名增族，年十七，亦服之，其父系其足，閉於密戶中，晝夜使人守視之。二十八日，亦不復見，不知所之。本方雲：服之三十日得仙。而陳氏二子服之未三十日，而失所在，後人不敢服，仙去必有仙官來迎，但人不見之耳。


太山老父


太山老父者，莫知其姓名。漢武帝東巡狩，見老父鋤於道間，頭上白光高數尺，怪而呼問之。老父狀如五十許人，而面有童子之色，肌體光華，不與俗人同。帝問：“有何道術耶？”老父答曰：“臣年八十五時，衰老垂死，頭白齒落，有道士教臣絕谷服術飲水，並作神枕，枕中有三十二物，其二十四物以象二十四氣，其八物以應八風。臣行之，轉老為少，黑發更生，齒墮復出，日行三百里。臣今年百八十矣。”武帝愛其方，賜之金帛。老父後入岱山中去，十年五年時還鄉裏，三百余年乃不復還也。


巫炎


巫炎者，字子都，北海人也。漢武帝出見子都於渭橋，其頭上郁郁有紫氣，高丈余。帝召而問之：“君年幾何？所得何術而有異氣乎？”子都答曰：“臣年今已百三十八歲，亦無所得。”將行，帝召東方朔使相此君有何道術，朔對曰：“此君有陰術。”武帝屏左右而問之，子都對曰：“臣昔年六十五時，苦腰脊疼痛，腳冷不能自溫，口中幹苦，舌燥涕出，百節四肢各各疼痛，又足庳不能久立。得此道已來，已七十三年，有子三十六人，身體強健，無所病患，氣力乃如壯時，無所憂患。”帝曰：“卿不仁，有道而不聞於朕，非忠臣也。”子都頓首曰：“臣誠知此道為真，然陰陽之事，公中之私，臣子之所難言也。又行之皆逆人情，能為之者少，故不敢以聞。”帝曰：“勿謝，虛君耳。”遂受其法。子都年二百余歲，服餌水銀，白日升天。武帝後頗行其法，不能盡用之，然得壽最勝於他帝遠矣。


河上公


河上公者，莫知其姓名也。漢孝文帝時，結草為庵於河之濱，常讀老子道德經。時文帝好老子之道，詔命諸王公大臣州牧在朝卿士，皆令誦之，不通老子經者，不得陛朝。帝於經中有疑義，人莫能通，侍郎裴楷奏雲：陜州河上有人誦老子。即遣詔使賫所疑義問之，公曰：“道尊德貴，非可遙問也。”帝即嘉幸詣之，公在庵中不出，帝使人謂之曰：“溥天之下，莫非王土，率土之濱，莫非王民，域中四大，而王居其一，子雖有道，猶朕民也，不能自屈，何乃高乎？朕能使民富貴貧賤。”須臾，公即拊掌坐躍，冉冉在空虛之中，去地百余尺，而止於虛空，良久，俛而答曰：“余上不至天，中不累人，下不居地，何民之有焉？君宜能令余富貴貧賤乎？”帝大驚，悟知是神人，方下輦稽首禮謝曰：“朕以不能，忝承先業，才小任大，憂於不堪，而誌奉道德，直以暗昧，多所不了，惟願道君垂湣，有以教之。”河上公即授素書老子道德章句二卷，謂帝曰：“熟研究之，所疑自解。余著此經以來，千七百余年，凡傳三人，連子四矣，勿視非人！”帝即拜跪受經，言畢，失公所在。遂於西山築臺望之，不復見矣。論者以為文帝雖耽尚大道，而心未純信，故示神變以悟帝，意欲成其道，時人因號河上公。


劉根


劉根，字君安，長安人也。少時明五經，以漢孝成皇帝綏和二年舉孝廉，除郎中，後棄世道，遁入嵩高山石室中，崢嶸峻絕，高五千丈，自崖北而入。冬夏無衣，毛長一二尺，其顏如十四五許人，深目多鬚，鬢皆黃，長三四寸。每與坐，或時忽然變著高冠玄衣，人不覺換之。時衡府君在穎川，自說其先祖有與根同歲者。王莽數使使請根，根不肯往。衡府君道廟掾王珍問起居，根不答，再令功曹趙公往山達敬，根惟言謝府君，更無他言。後穎川太守高府君到官，民人大疫，郡中死者過半，太守家大小悉病。府君使珍從根求消災除疫之術，珍叩頭述府君意，根教於太歲宮氣上穿地作孔，深三尺，以沙著中，以酒沃之。君依言，病者即愈，疫氣登絕，後常用之，有效。


後太守史祈，以根為妖妄，欲殺之，遣使呼根，舉郡皆諫，以為不可。祈殊不肯止。諸吏先使人以此意報根，使者至，根曰：“太守欲吾來何也？吾當往耳，不往者，恐汝諸人必得罪，謂卿等不來呼我也。”根即詣郡。時賓客盈坐，祈令根前，使庭下五十余人將繩索鞭杖立於根後，祈厲聲問曰：“君有道耶？”根曰：“有道。”祈曰：“有道？能召鬼使我見乎？若不見，即當戮汝。”根曰：“甚易耳。”遂借祈前筆硯書作符，扣堦鋒，錚然作銅聲，因長嘯，嘯音非常清亮，聞於城外，聞者莫不肅然。眾賓客悉恐。須臾，廳前南壁忽開數丈，見四赤衣吏，傳呼避道，赤衣兵數十人，操持刀劍，將一科車直從壞壁中入到廳前。根勅下車上鬼，赤衣兵發車上烏被，上有一老公一老姥，反縛囚系，大繩的頭。熟視之，乃祈亡父母也，祈驚愕，愴然流涕，父母亦泣，責罵祈：“我生時，汝仕宦未達，不得汝祿養；我死後，汝何為犯忤神仙尊官，使我被收束囚辱如此？汝亦何面目立於人間？”祈下堦叩頭，向根乞放赦先人。根乃勅赤衣兵將囚出去，廳前南壁復開，車過，尋失車所在，根亦隱去。祈恍惚若狂，其妻暴卒，良久乃蘇，雲：“見君家先被捉者。大怒雲：‘何以犯觸大仙，使我被罪，當來疑汝。’”後月余，祈及妻兒並卒。


少室廟掾王珍，數得見根顏色懽悅之情，伏地叩頭，請問根從初得道之由，根說：“昔入山猜想，無處不到，後入華陰山，見一人乘白鹿，從千余人，玉女左右，四人執彩旄之節，年皆十五六。余再拜頓首，求乞一言，神人乃住，告余曰：‘汝聞昔有韓眾否乎？’答曰：‘嘗聞有之。’神人曰：‘即我是也。’余自陳少好長生不死之道，而不遇明師，頗習方書，按而為之，多不驗，豈根命相不應度世也？今日幸逢大神，是根宿夜夢想，從心所願，願見哀憐，賜其要訣。神未肯告余，余乃流涕自摶重請，神人曰：‘坐，吾將告汝，汝有仙骨，故得見我，汝今髓不滿，血不暖，氣少腦減，筋急肉沮，故服藥行氣不得其方。必欲長生，且先治病十二年，乃可服仙之上藥耳。夫仙道有升天躡雲者，有遊行五嶽者，有食谷不死者，有屍解而仙者，要在於服藥，服藥有上下，故仙有數品也。藥之上者，唯有九轉還丹及太乙金液，服之，皆立便登天，不積日月矣；其次雲母雄黃之屬，能使人乘雲駕龍，亦可使役鬼神，變化長生者；草木之藥，唯能治病補虛，駐年返白，斷谷益氣，不能使人不死也，高可數百年，下才全其所稟而已，不足久賴矣。’余乃頓首曰：‘今日受教，乃天也。’神人曰：‘必欲長生，先去三屍，三屍去，則意誌定，嗜欲除也。’乃以神方五篇見授，雲：伏屍常以月望晦朔上天，白人罪過，司命奪人筭紀，使少壽。人身中神欲人生，而三屍欲人死，死則神散，返於無形之中，而三屍成鬼，而人享奠祭祀之，則得歆饗，以此利在人速死也。夢與惡人鬥爭，此乃神與屍相戰也。根乃從次合作服之，遂以得仙。”珍又言：“數見授符於地，有所告召，即見如取之者，然不見人；又唯聞有所推問，有人對答，而不見形也；或聞有鞭杖聲，而或地上見血。莫測其端也。”教珍守一行氣存神先生三綱六紀謝過上古之法，不知珍能得仙名耳？根後入雞頭山中仙去矣。




壺公


壺公者，不知其姓名。今世所有《召軍符》《召鬼神治病王府符》凡二十餘卷，皆出於壺公，故或名爲《壺公符》。汝南費長房爲市掾時，忽見公從遠方來，入市賣藥，人莫識之。其賣藥口不二價，治百病皆愈，語賣藥者曰：「服此藥必吐出某物，某日當愈。」皆如其言。得錢日收數萬，而隨施與市道貧乏饑凍者，所留者甚少。常懸一空壺於坐上，日入之後，公輒轉足跳入壺中，人莫知所在。唯長房於樓上見之，知其非常人也。長房乃日日自掃除公座前地，及供饌物，公受而不謝，如此積久。長房不懈亦不敢有所求，公知長房篤信，語長房曰：「至暮無人時更來。」長房如其言而往，公語長房曰：「卿見我跳入壺中時，卿便隨我跳，自當得入。」長房承公言爲試，展足不覺已入。既入之後，不復見壺，但見樓觀五色，重門閣道，見公左右侍者數十人。公語長房曰：「我仙人也，忝天曹職，所統供事不勤，以此見謫，蹔還人間耳，卿可教，故得見我。」長房不坐，頓首自陳：「肉人無知，積劫厚，幸謬見哀湣，猶如剖棺布氣，生枯起朽，但見臭穢頑弊，不任驅使。若見憐念，百生之厚幸也。」公曰：「審爾大佳，勿語人也。」公後詣長房於樓上曰：「我有少酒，汝相共飲之。酒在樓下。」長房遣人取之，不能舉，益至數十人，莫能得上。長房白公，公乃自下，以一指提上，與長房共飲之。酒器不過如蜯大，飲之，至旦不盡。公告長房曰：「我某日當去，卿能去否？」長房曰：「思去之心，不可復言。惟欲令親屬不覺不知，當作何計？」公曰：「易耳。」乃取一青竹杖與長房，戒之曰：「卿以竹歸家，便稱病，後日即以此竹杖置臥處，嘿然便來。」長房如公所言，而家人見此竹是長房死了，哭泣殯之。長房隨公去，恍惚不知何所之，公獨留之於群虎中，虎磨牙張口，欲噬長房，長房不懼。明日，又內長房石室中，頭上有大石，方數丈，茅繩懸之，諸蛇並往嚙繩欲斷，而長房自若。公往撰之曰：「子可教矣。」乃命噉混，混臭惡非常，中有蟲長寸許，長房色難之，公乃嘆謝遣之曰：「子不得仙也！今以子爲地上主者，可壽數百餘歳。」爲傳封符一卷付之，曰：「帶此可舉諸鬼神，嘗稱使者，可以治病消災。」長房憂不能到家，公以竹杖與之曰：「但騎此到家耳。」長房辭去，騎杖忽然如睡，已到家，家人謂之鬼，具述前事，乃發視棺中惟一竹杖，乃信之。長房以所騎竹杖投葛陂中，視之，乃青龍耳。長房自謂去家一日，推之已一年矣。長房乃行符收鬼治病，無不愈者，毎與人同坐共語，而目瞋訶遣，人問其故，曰：「怒鬼魅之犯法耳。」汝南郡中常有鬼怪，歳輒數來，來時導從威儀，如太守入府，打鼓周行內外匝，乃還去，甚以爲患。後長房詣府君，而正值此鬼來到府門前，府君馳入，獨留長房，鬼知之不敢前，欲去，長房厲聲呼使捉前來，鬼乃下車，把版伏庭中，叩頭乞得自改。長房呵曰：「汝死老鬼，不念溫涼，無故導從唐突官府，君知當死否？」急復令還就人形，以一劄符付之，令與葛陂君，鬼叩頭流涕，持劄去。使以追視之，以劄立陂邊，以頸繞劄而死。東海君來旱，長房後到東海，見其民請雨，謂之曰：「東海君有罪，君前系於葛陂，今當赦之。」令其作雨，於是即有大雨。長房曾與人共行，見一書生，黃巾被裘，無鞍騎馬，下而叩頭，長房曰：「促還他馬，赦汝罪。」人問之，長房曰：「此貍耳，盜社公馬也。」又嘗與客坐，使至市市鲊，頃刻而還。或一日之間，人見在千里之外者數處。


尹軌


尹軌者，字公度，太原人也。博學五經，尤明天文理氣、河洛讖緯，無不精微。晚乃奉道，常服黃精，日三合，年數百歳而顏色美少。常聞其遠祖尹喜，以周康王昭王之時。居草樓，遇老君與説經，其後周穆王再修樓觀，以待有道之士，公度遂居樓觀焉，自雲：「喜數來與相見，授以道要。」由是能坐在立亡，變化之事。蘇并州家先祖頻奉事之，累世子孫見之，顏狀常如五十歳人。遊行人間，或入山，一年半年復見。無妻息。其説天下盛衰治亂之期、安危吉兇所在，未嘗不效。晉永康元年十二月，道洛陽城西一家求寄宿，主人以祭蠟不欲令宿，良久，公度語其姓名，主人乃開門迎公度，與前設酒食，又以數斛谷與公度所乘青騾，公度竟不飲啖，騾亦不食谷，明旦去，謂主人曰：「君是不急難人耳，先雖不欲受我宿，後更有勤意吾及騾，雖不食君所設，意望相酬耳。令賜君神藥一丸，帶以隨身，明年當有兵死者滿地，此藥可以全君體命。」明年洛中，果有趙王倫之亂，死者數焉。舉家有從軍者，皆不還，在家又爲劫殺皆盡，惟餘得藥一人耳。


公度腰中帶漆竹管數十杖，中皆有藥，入口即活。天下大疫，有得藥如棗者，塗其門，則一家不病，病者立愈。又弟子黃理，居陸渾山中，患虎爲暴，公度使斷大木爲柱，去家四方各一里外埋一柱，公度即以印印之，虎即絶跡。又有怪鳥止其屋上，以語公度，公度爲書一奏符，著鳥鳴處，至夕，鳥伏死符下，遂絶。有人遭大喪，當年而食窮不及，公度見而嗟之，孝子説其孤苦，公度愴然曰：「君能得數斤鈆否？」孝子曰；「可得耳。」乃具鈆數十斤，公度將入山中小屋下，爐火中銷鈆，以神藥如棗大投沸鈆中，攪之，皆成銀，以與之曰：「吾念汝貧困，不能營業，故以相與，慎勿言也。」復又有一人，本士族子弟，遇公事簿書不明，當陪負官錢百萬，出賣田宅車牛，不售，而見收系，公度語所識富人曰：「可暫以百萬錢借我，欲以救之，後二十日頓相還也。」富人即以錢百萬與公度，公度以與遭事者，乃語曰：「君致錫百兩。」其人即買錫與之，公度於爐中洋錫，以神藥一方寸匕投沸錫中，變成黃金，金即秤賣，得錢百萬還錢主。公度後到南陽太和山升仙去矣。


介象


介象者，字元則，會稽人也。學通五經，博覽百家之言，能屬文，陰修道法，入東嶽受氣禁之術，能茅上燃火煮雞，雞熱而茅不焦，能令一里內不炊不蒸，雞犬三日不鳴不吠，能令一市人皆坐不能起，能隱形變化爲草木鳥獸。聞九丹之經，周遊數千里求之。不值明師，乃入山精思，冀遇神仙，疲極臥石上，有一虎往舔象，象睡寤見虎，乃謂之曰：「天使汝來侍衞我者，汝宜停，若山神使汝來試我，汝疾去。」虎乃去。象入山見谷中有石子，紫色光彩，大如雞子，不可稱數，乃取兩枚而遊，谷深，不得度，乃還，於山中見一美女，年十五六許，顏色非常，衣服五彩，蓋仙人也，象叩頭乞長生之方，女曰：「汝急送手中物還故處，乃來，吾故於此待汝。」象即以石送於谷中而還，見女子在舊處，象復叩頭。女曰：「汝血羊之氣未盡，斷谷三年更來。吾止此。」象歸，斷谷三年，乃復往見，此女故在前處，乃以丹方一日授象，告曰：「得此便仙，勿他爲也。」象未得合作此藥，常住弟子駱延雅合，惟下平床中，有書生數人，共論書傳事，雲雲不判，象傍聞之，不能忍，乃爲決解之，書生知象非凡人，密表奏象於主，象知之欲去，曰：「恐官事拘束我耳。」延雅固留。呉王詔徵象到武昌，甚敬重之，稱爲介君，爲象起第宅，以禦帳給之，賜遺前後累千金。從象學隱形之術，試還後宮及出入殿門，莫有見者。又令象變化，種瓜菜百菓，皆立生。與先主共論鲙魚何者最上，象曰：「鯔魚爲上。」先主曰：「此魚乃在海中，安可得乎？」象曰：「可得耳。」但令人於殿中庭方（土舀）者水滿之，象即索釣餌起釣之，垂綸於（土舀）中，不食頃，得鯔魚，先主驚喜，問象曰：「可食否？」象曰：「故爲陛下取作鲙，安不可食。」乃使廚人切之。先主問曰：「蜀使不來，得姜作鲙至美，此間姜不及也。何由得乎？」象曰：「易得耳。願差一人，並以錢五千文付之，象書一符，以著竹杖中，令其閉目騎杖，杖止便買姜，買姜畢，復閉目。」此人如言，騎杖須臾已到成都，不知何處，問人，言是蜀中也，乃買姜。於時，呉使張溫在蜀，從人恰與買姜人相見，於是甚驚，作書寄家。此人買姜還廚中，鲙始就矣。


象又能讀諸符文如讀書，無誤謬者。或不信之，取諸雜符，除其標註以示象，象皆一一別之。又有一人種黍於山中，嘗患獼猴食之，聞象有道，從乞辟猴法，象告：「無他，汝明日往看黍，若見猴群下，大嗥語之曰：『吾已告介君，介君教汝莫食黍。』」此人倉卒直言象欺弄之。明日往見，群猴欲下樹，試告象言語，猴即各還樹，絶跡矣。


象在呉連求去，先主不許，象言某月日病，先主使左右以梨一奩賜象，象食之，須臾便死。先主殯埋之。以日中死，其日餔時已至建鄴，以所賜梨付苑內種之。吏後以表聞先主，發視其棺中，唯一奏版符耳，先主思象，使以所住屋爲廟，時時躬往祭之。常有白鵠來集座上，良久乃去。後弟子見象在盇竹山中，顏色更少焉。


董奉


董奉者，字君異，侯官縣人也。昔吳先主時，有年少作本縣長，見君異年三十余，不知有道也，罷去五十余年，復為他職，行經侯官，諸故吏人皆往見故長，君異亦往，顏色如昔，了不異故，長宿識之，問曰：“君無有道也？昔在縣時，年紀如君輩，今吾已皓白，而君猶少也。”君異曰：“偶爾耳。”


杜變為交州刺史，得毒病死，已三日，君異時在南方，乃往以三丸藥內死人口中，令人舉死人頭搖而消之，食頃，變開目動手足，顏色漸還，半日中能起坐，遂治。後四日，乃能語，雲：死時奄然如夢，見有數十烏衣人來收之，將載露車上去，入大赤門，徑以寸獄，獄各一戶，戶才容一人，以變內一戶中，乃以土從外封之，不復見外，恍惚間聞有一人言：‘太乙遣使者來召杜變，急開出之！’聞人以釺掘其所居，良久，引出之，見外有車馬，赤蓋，三人共坐車上，一人持節呼變上車，將還至門而覺。變既活，乃為君異起高樓於中庭。君異不飲食，唯啖脯棗，多少飲酒，一日三為君異設之。君異輒來就變處飲食，下樓時忽如飛鳥，便來到座，不覺其下，上樓亦爾，如此一年。從變求去，變涕泣留之，不許，變問曰：“君欲何所之？當具大船也。”君異曰：“不用船，宜得一棺器耳。”變即為具之，至明日日中時，君異死，變使人殯埋之，七日，人有從容昌來，見君異，因謝杜侯，好自愛重，變乃開視君異棺中，但見一帛，一面畫作人形，一面丹書符。


君異後還廬山下居，有一人少便病癩，垂死，自載諸君異，叩頭乞哀，君異使此人坐一戶中，以五重布巾韜病者目，使勿動搖，乃勅家人莫近。病人雲：聞有一物來舔之，痛不可堪，無處不匝，度此物舌當一尺許，其氣息大小如牛，竟不知是何物，良久乃去。君異乃往解病人之巾，以水與飲，遣去，不久當愈，且勿當風。十數日間，病者身體通赤，無皮甚痛，得水浴，即不復痛，二十余日，即皮生瘡愈，身如凝脂。後常大旱，百谷燋枯，縣令丁士彥謂綱紀曰：“董君有道，必能致雨。”乃自賫酒脯見君異，說大旱之意，君異曰：“雨易得耳。”因仰視其屋曰：“貧家屋皆見天，不可以得雨，如何？”縣令解其意，因曰：“先生但為祈雨，當為架好屋。”於是明日，士彥自將吏人，乃運竹為起屋，屋成當泥塗，作人掘土取壤，欲取水作泥。君異曰：“不煩運水，日暮自當雨也。”其夜，大雨高下皆足。


又君異居山間，為人治病，不取錢物，使人重病愈者，使栽杏五株，輕者一株，如此數年，計得十萬余株，郁然成林，而山中百蟲群獸，遊戲杏下，竟不生草，有如耘治也，於是杏子大熟，君異於杏林下作簞倉，語時人曰：欲買杏者，不須來報，徑自取之。得將谷一器置倉中，即自往取一器杏雲。每有一谷少而取杏多者，即有三四頭虎噬逐之，此人怖懼而走，杏即傾覆，虎乃還去，到家量杏，一如谷少。又有人空往偷杏，虎逐之到其家，乃噛之至死，家人知是偷杏，遂送杏還，叩頭謝過，死者即活。自是已後，買杏者皆於林中自平量之，不敢有欺者。君異以其所得糧谷賑救貧窮，供給行旅，歲消三千斛，尚余甚多。


縣令親故家，有女為精邪所魅，百不能治，以語君異：“若能得女愈，當以侍巾櫛。”君異即為君勅諸魅，有大白（蛇），長丈六尺，陸行諸病者門，君異使人斬之，女病即愈，遂以女妻之。久無兒息。君異每出行，妻不能獨住，乃乞一女養之，女年十歲，君異一旦竦身入雲中，婦及養女猶守其宅，賣杏取給，有欺之者，虎逐之如故。養女張大，納婿同居，其婿兇徒也，常取諸祠廟之神衣物，廟下神下巫語雲：某甲恃是仙人女婿，奪吾衣物，吾不在此，但羞人耳，當為仙人故無用為問。


君異在民間僅百年，乃升天，其顏色如年三十時人也。


李根


李根，字子源，許昌人也。有趙賈者，聞其父祖言傳世見根也，賈為兒時便隨事根，至賈年八十四，而根年少不老。昔在壽春吳太丈家，太丈從之學道，得作金銀法，立成。根能變化入水火中，坐致行廚能供二十人，皆精細之饌，四方奇異之物，非當地所有也。忽告太丈雲：王陵當敗，壽春當陷，兵中不復居，可急從去。眾乃使人收根，欲殺之。根時乃方欲書疏，奄聞外有千余人圍其家求根，語太丈父曰：“怱怱但語吾不知，官自求搜之，昨已去矣。”太丈出戶還顧，窺根失所在，左右書器物皆不復見，於是官兵入索，囷食衣篋之中，無出不遍，不得根，及良久，太丈出，見根固在向坐，儼然如故。根語太丈曰：“王太尉當族誅，卿弟泄語，十日中當卒死。”皆果如言。弟子家有以女給根者，此女知書，根出行，窺視根素書一卷，讀之，得根自說其學道經疏雲。以漢元封中學道於某甲，時年計根已七百余年也。又太丈說根兩目瞳子皆方，按仙經說，八百歲人瞳子方也。根告諸弟子言：我不得神丹大道之訣，唯得地仙方耳，壽畢天地，然不為下土之士也。


李意期


李意期者，蜀郡人也，傳世識之。雲是漢文帝時人也，無妻息。人有欲遠行速至者，意期以符與之，並以丹書其人兩足，則千里皆不盡日而還；人有說四方郡國宮觀市井者，座中或未見，重問說者，意期即為撮土作之，所作郡國形象皆是，但盈寸耳，須臾消滅。或遊行，不知所之，一年許復還於蜀中，乞食所得，以與貧乏者，於成都角中，作一土窟而居其中，冬夏單衣，發長剪去之，但使長五寸許，啜少酒脯及棗果，或食百日，不出窟則無所食也。


劉玄德欲東伐吳，報關羽之怨，使人迎意期，意期到，玄德敬禮之，問其伐吳，意期不答而求紙筆，玄德與之，意期畫作兵馬器仗十數紙，便一一以手裂壞之，曰：“咄咄！”又畫一大人，掘地埋之，乃徑還去，玄德不悅，而出軍，果大敗，十余萬眾，才數百人得還，器仗軍資，一時蕩盡，玄德忿恥，發病而卒於永安宮，乃追念其所作大人而埋之正是玄德之死象也。


意期少言語，人有所問，略不對答，蜀人有憂患，往問吉兇，自有常侯，但占意期顏色，若懽悅，則百事吉，慘戚，則百事惡。鄧艾未到蜀百余日，忽失意期所在。後入瑯琊山中，不復出也。


王興


王興者，陽城人也，常居一谷中，本凡民，不知書，無學道意也。昔漢武帝元封二年上嵩山，登大愚石室，起道宮，使董奉君東方朔等，斎潔思神，至夜，忽見仙人長二丈余，耳下垂至肩，武帝禮而問之，仙人曰：“吾九疑仙人也，聞中嶽有石上菖蒲，一寸九節，服之可以長生，故來采之。”言訖，忽然不見，武帝顧謂侍臣曰：“彼非欲學道服食者，必是中嶽之神，以此教朕耳。”乃采菖蒲服之，且二年，而武帝性好熱食，服菖蒲每熱者，輒煩悶不快，乃止。時從官多皆服之，然莫能持久，唯王興聞仙人使武帝常服菖蒲，乃采服之，不息，遂得長生。魏武帝時猶在，其鄰裏老小皆雲傳世見之，視興常如五十許人，其強健，日行三百里，後不知所之。


黃敬


黃敬，字伯嚴，武陵人也。少讀誦經書，仕州為部從事，後棄世，學道於霍山，八十余年，復入中嶽，專行服氣斷谷，為吞吐之事。胎息內視，召六甲玉女，吞陰陽符，又思赤星在洞房前，轉大，如火周身。至二百歲，轉還少壯，道士王紫陽數往見，從求要言，敬告紫陽曰：“吾不修服藥之道，但守自然，蓋地仙也，何足詰問，聞新野陰君神丹升天之法，此真大道之極也，子可從之。人能除遣嗜慾如我者，不可以學我所為也。”紫陽固請不止，敬告紫陽曰：“大關之中有輔星，想而見之翕習成；赤童在馬持朱庭，指而搖之錬身形；消遣三屍除死名，審能守之可長生，失之不久倫（穴幻）真。”紫陽受之，得長生之道也。


魯女生


魯女生者，長樂人也。服胡麻餌術，絕谷八十余年，甚少壯，一日行三百余裏，走逐麞鹿。鄉裏傳世見之二百余年。入華山中去，時故人與女生別後五十年，入華山廟，逢女生，乘白鹿，從後有玉女數十人也。


甘始


甘始者，太原人也。善行氣，不飲食，又服天門冬，行房中之事，依容成玄素之法，更演益之，為一卷，用之甚有近效。治病不用針灸湯藥。在人間三百余歲，乃入王屋山仙去也。


封君達


封君達者，隴西人也。服黃精五十余年，又入烏鼠山，服錬水銀，百余歲往來鄉裏，視之年如三十許人。常騎青牛，聞人有疾病時死者，便過與藥治之，應手皆愈。不以姓字語人，世人識其乘青牛，故號為青牛道士。後二百余年，入玄丘山仙去也。

